title: 2017 m. lapkričio 13 d. Tarybos sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje

text:
14.11.2017

               LT

               Europos Sąjungos oficialusis leidinys

               L 295/60

         TARYBOS SPRENDIMAS (BUSP) 2017/2074
   2017 m. lapkričio 13 d.
   dėl ribojamųjų priemonių atsižvelgiant į padėtį Venesueloje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               Sąjunga tebėra labai susirūpinusi dėl toliau blogėjančios demokratijos, teisinės valstybės ir žmogaus teisių padėties Venesueloje;

               (2)

               2017 m. gegužės 15 d. Taryba priėmė išvadas, kuriose visi Venesuelos politiniai veikėjai ir institucijos raginami konstruktyviai dirbti siekiant išspręsti krizę šalyje, visapusiškai laikantis teisinės valstybės, žmogaus teisių, demokratinių institucijų ir valdžių padalijimo principų. Ji taip pat pareiškė, kad įkalintų politinių oponentų paleidimas ir konstitucinių teisių užtikrinimas yra labai svarbūs veiksniai siekiant kurti pasitikėjimą ir padėti atkurti politinį stabilumą šalyje;

               (3)

               Sąjunga ne kartą yra pareiškusi, kad visapusiškai remia Venesueloje dedamas pastangas sudaryti palankesnes sąlygas tam, kad būtų skubiai pradėtas konstruktyvus ir veiksmingas vyriausybės ir parlamento daugumos dialogas, siekiant sukurti sąlygas taikiems daugialypių uždavinių, su kuriais susiduria šalis, sprendimams;

               (4)

               Sąjunga primygtinai ragino sudaryti palankesnes sąlygas išorės bendradarbiavimui, kad būtų patenkinti labiausiai neatidėliotini gyventojų poreikiai, ir visapusiškai įsipareigojo padėti Venesuelai rasti taikius ir demokratiškus sprendimus, be kita ko, remiant tuo tikslu dedamas regionines ir tarptautines pastangas;

               (5)

               2017 m. liepos 26 d. Sąjunga pareiškė susirūpinimą dėl gausių pranešimų apie žmogaus teisių pažeidimus ir pernelyg didelį jėgos naudojimą ir paragino Venesuelos valdžios institucijas laikytis Venesuelos Konstitucijos (toliau Konstitucija) bei teisinės valstybės principo ir užtikrinti, kad būtų garantuojamos pagrindinės teisės ir laisvės, įskaitant teisę rengti taikias demonstracijas;

               (6)

               2017 m. rugpjūčio 2 d. Sąjunga pareiškė gilų apgailestavimą dėl Venesuelos valdžios institucijų sprendimo tęsti rinkimų į Konstitucinę Asamblėją procesą – dėl šio sprendimo krizė Venesueloje ilgam pablogėjo ir kilo pavojus, kad gali būti pakenkta kitoms teisėtoms Konstitucijoje numatytoms institucijoms, pavyzdžiui, Nacionalinei Asamblėjai. Sąjunga paragino visas šalis susilaikyti nuo smurto, o valdžios institucijas – užtikrinti visapusišką pagarbą visoms žmogaus teisėms, ir pareiškė, kad yra pasirengusi padėti visais klausimais, kurie galėtų palengvinti kasdienę Venesuelos žmonių padėtį, tačiau taip pat nurodė, kad yra pasirengusi palaipsniui stiprinti savo atsaką, jei toliau būtų kenkiama demokratiniams principams ir nesilaikoma Konstitucijos;

               (7)

               atsižvelgiant į šį kontekstą ir vadovaujantis 2017 m. rugpjūčio 2 d. Sąjungos deklaracija, turėtų būti nustatytos tikslinės ribojamosios priemonės, taikytinos tam tikriems fiziniams ir juridiniams asmenims, atsakingiems už šiurkščius žmogaus teisių pažeidimus arba represijas prieš pilietinę visuomenę ir demokratinę opoziciją, ir asmenims, subjektams ir organizacijoms, dėl kurių veiksmų, politikos ar veiklos kyla grėsmė demokratijai arba teisinei valstybei Venesueloje, taip pat su jais susijusiems asmenims, subjektams ir organizacijoms;

               (8)

               be to, atsižvelgiant į tai, jog esama pavojaus, kad tęsis smurtas, bus naudojama pernelyg didelė jėga ir pažeidžiamos žmogaus teisės tinkama nustatyti ribojamąsias priemones, kuriomis būtų įvestas ginklų embargas, taip pat specialias priemones, kuriomis būtų nustatyti apribojimai įrangai, kuri galėtų būti panaudota vidaus represijoms, ir būtų užkirstas kelias netinkamam ryšių įrangos naudojimui;

               (9)

               ribojamosios priemonės turėtų būti laipsniškos, tikslinės, lanksčios ir grįžtamos, nedarant poveikio plačiajai visuomenei, ir jomis turėtų būti siekiama vystyti patikimą ir prasmingą procesą, galintį padėti pasiekti taikų derybomis grįstą sprendimą;

               (10)

               tam tikroms priemonėms įgyvendinti reikia tolesnių Sąjungos veiksmų,

         PRIĖMĖ ŠĮ SPRENDIMĄ:
   I SKYRIUS

      EKSPORTO APRIBOJIMAI

   1 straipsnis
   1.   Valstybių narių nacionaliniams subjektams arba iš valstybių narių teritorijų, arba naudojantis su valstybių narių vėliava plaukiojančiais laivais ar jų orlaiviais, draudžiama parduoti, tiekti, perduoti Venesuelai arba į ją eksportuoti visų rūšių ginklus ir su jais susijusius reikmenis, įskaitant šaunamuosius ginklus ir šaudmenis, karines transporto priemones ir įrangą, sukarintą įrangą ir šių objektų atsargines dalis, nepriklausomai nuo to, ar valstybių narių teritorija yra jų kilmės vieta.
   2.   Draudžiama:

               a)

               tiesiogiai ar netiesiogiai teikti techninę pagalbą, tarpininkavimo paslaugas ir kitas paslaugas, susijusias su karine veikla ir su visų rūšių ginklų ir su jais susijusių reikmenų, įskaitant šaunamuosius ginklus ir šaudmenis, karines transporto priemones ir įrangą, sukarintą įrangą ir šių objektų atsargines dalis, tiekimu, gamyba, technine priežiūra ir naudojimu, bet kokiam fiziniam ar juridiniam asmeniui, subjektui ar organizacijai Venesueloje arba naudojimui Venesueloje;

               b)

               tiesiogiai ar netiesiogiai teikti finansavimą ar finansinę paramą, susijusius su karine veikla, įskaitant visų pirma dotacijas, paskolas ir eksporto kredito draudimą, taip pat draudimą ir perdraudimą, kurie būtų skirti ginklams ir su jais susijusiems reikmenims parduoti, tiekti, perduoti ar eksportuoti arba susijusiai techninei pagalbai, tarpininkavimo paslaugoms ir kitoms paslaugoms teikti, bet kokiam asmeniui, subjektui ar organizacijai Venesueloje arba naudojimui Venesueloje;

         2 straipsnis
   1 dalyje nustatytas draudimas netaikomas įsipareigojimams pagal sutartį, sudarytą anksčiau nei 2017 m. lapkričio 13 d., arba pagal papildomas sutartis, būtinas tokiai sutarčiai vykdyti, vykdymui, su sąlyga, kad jomis laikomasi Tarybos bendrosios pozicijos 2008/944/BUSP (1), visų pirma jos 2 straipsnyje išdėtytų kriterijų ir, kad fiziniai ir juridiniai asmenys, subjektai ar organizacijos, siekiantys vykdyti sutartį, pranešė apie sutartį valstybės narės, kurioje jie yra įsikūrę ar įsisteigę, kompetentingai institucijai per 5 darbo dienas nuo šio sprendimo įsigaliojimo.
   3 straipsnis
   1.   Valstybių narių nacionaliniams subjektams arba iš valstybių narių teritorijų arba naudojantis jų vėliava plaukiojančiais laivais ar jų orlaiviais draudžiama parduoti, tiekti, perduoti Venesuelai ar eksportuoti į Venesuelą įrangą, kuri gali būti naudojama vidaus represijoms, nepriklausomai nuo to, ar valstybių narių teritorija yra jų kilmės vieta.
   2.   Draudžiama

               a)

               teikti techninę pagalbą, tarpininkavimo paslaugas ir kitas paslaugas, susijusias su įranga, kuri gali būti naudojama vidinėms represijoms ir tokios įrangos teikimui, gamybai, techninei priežiūrai ir naudojimui tiesiogiai ar netiesiogiai bet kuriam fiziniam ar juridiniam asmeniui,subjektui arba organizacijai Venesueloje arba naudojimui Venesueloje;

               b)

               teikti finansavimą ar finansinę paramą, susijusią su įranga, kuri gali būti naudojama vidaus represijoms, įskaitant visų pirma dotacijas, paskolas ir eksporto kredito draudimą, taip pat bet kokio tokios įrangos pardavimo, tiekimo, perdavimo ar eksporto draudimą ir perdraudimą; teikti susijusią techninę pagalbą, tarpininkavimo paslaugas ir kitas paslaugas tiesiogiai ar netiesiogiai bet kuriam asmeniui, subjektui ar organizacijai Venesueloje arba naudojimui Venesueloje.

         3.   Sąjunga imasi būtinų priemonių, kad nustatytų atitinkamus objektus, kuriems taikomas šis straipsnis.
   4 straipsnis
   1.   1 ir 3 straipsniai netaikomi:

               a)

               nemirtinosios karinės įrangos arba įrangos, kuri galėtų būti panaudota vidaus represijoms, skirtos naudoti tik humanitariniais arba apsaugos tikslais, arba Jungtinių Tautų (JT) ir Sąjungos bei jos valstybių narių ar regioninių ir subregioninių organizacijų vykdomoms institucijų stiprinimo programoms, arba reikmenų, skirtų JT ir Sąjungos arba regioninių ir subregioninių organizacijų vykdomoms krizių valdymo operacijoms, pardavimui, tiekimui, perdavimui arba eksportui;

               b)

               išminavimo įrangos ir reikmenų, skirtų naudoti išminavimo operacijose, pardavimui, tiekimui, perdavimui arba eksportui;

               c)

               nemirtinosios karinės įrangos, kuri gali būti naudojama Venesuelos laivyno ar pakrantės apsaugos išimtinai sienos apsaugai, regioniniam saugumui ir narkotikų sulaikymui, techninei priežiūrai;

               d)

               finansavimo ir finansinės paramos, susijusios su a, b ir c punktuose nurodyta įranga ar reikmenimis, teikimui;

               e)

               techninės pagalbos, susijusios su a, b ir c punktuose nurodyta įranga ar reikmenimis, teikimui,

         su sąlyga, kad tokį eksportą iš anksto patvirtino atitinkama kompetentinga institucija.
   2.   1 ir 3 straipsniai netaikomi apsauginei aprangai, įskaitant neperšaunamas liemenes ir karinius šalmus, kuriuos į Venesuelą laikinai ir tik asmeniniam naudojimui eksportuoja JT personalas, Sąjungos ar jos valstybių narių personalas, žiniasklaidos atstovai, humanitarinę pagalbą bei pagalbą vystymuisi teikiantys darbuotojai ir susijęs personalas.
   5 straipsnis
   1.   Valstybių narių nacionaliniams subjektams arba iš valstybių narių teritorijų draudžiama parduoti, tiekti, perduoti arba eksportuoti įrangą, technologiją arba programinę įrangą, skirtą visų pirma naudoti interneto ir telefono ryšiams judriojo arba fiksuotojo ryšio tinkluose Venesueloje stebėti arba perimti, kai tokią stebėseną ar perėmimą vykdo Venesuelos režimas arba jie vykdomi jo vardu, įskaitant visų bet kokios rūšies telekomunikacijų arba interneto ryšio stebėjimo arba perėmimo paslaugų teikimą, ir teikti finansinę paramą ar techninę pagalbą įdiegiant, eksploatuojant arba atnaujinant tokią įrangą, technologiją arba programinę įrangą.
   2.   Nukrypstant nuo 1 dalies, valstybės narės gali leisti parduoti, tiekti, perduoti arba eksportuoti įrangą, technologiją arba programinę įrangą įskaitant visų bet kokios rūšies telekomunikacijų arba interneto ryšio stebėjimo arba perėmimo paslaugų teikimą, ir teikti susijusią finansinę paramą ar techninę pagalbą, nurodytus 1 dalyje, jei jos turi pagrįstų priežasčių manyti, kad Venesuelos vyriausybė, viešosios įstaigos, korporacijos ar agentūros arba jų vardu ar jų nurodymu veikiantys asmenys ar subjektai įrangos, technologijos arba programinės įrangos nenaudosvidaus represijoms.
   Atitinkama valstybė narė informuoja kitas valstybes nares ir Komisiją apie visus pagal šią dalį suteiktus leidimus per keturias savaites nuo leidimo suteikimo.
   3.   Sąjunga imasi būtinų priemonių atitinkamiems elementams, kuriems turi būti taikomas šis straipsnis, nustatyti.
   II SKYRIUS

      ATVYKIMO APRIBOJIMAI

   6 straipsnis
   1.   Valstybės narės imasi būtinų priemonių, kad užkirstų kelią atvykti į jų teritorijas arba vykti tranzitui per jas:

               a)

               fiziniams asmenims, atsakingiems už šiurkščius žmogaus teisių pažeidimus arba represijas prieš pilietinę visuomenę ir demokratinę opoziciją Venesueloje, arba

               b)

               fiziniams asmenims, dėl kurių veiksmų, politikos ar veiklos kitaip kyla grėsmė demokratijai arba teisinei valstybei Venesueloje,

         kurie yra išvardyti I priede.
   2.   1 dalis neįpareigoja valstybių narių neleisti jų pačių piliečiams atvykti į jų teritorijas.
   3.   1 dalis nedaro poveikio tiems atvejams, kai valstybė narė privalo laikytis įsipareigojimo pagal tarptautinę teisę, būtent:

               a)

               kaip tarptautinės tarpvyriausybinės organizacijos priimančioji šalis;

               b)

               kaip JT sušauktos arba remiamos tarptautinės konferencijos priimančioji šalis;

               c)

               pagal daugiašalį susitarimą dėl privilegijų ir imunitetų suteikimo; arba

               d)

               pagal 1929 m. Šventojo Sosto (Vatikano Miesto Valstybės) ir Italijos Taikinimo sutartį (Laterano paktą).

         4.   Laikoma, kad 3 dalis taikoma ir tais atvejais, kai valstybė narė yra Europos saugumo ir bendradarbiavimo organizacijos (ESBO) priimančioji šalis.
   5.   Taryba tinkamai informuojama apie visus atvejus, kai valstybė narė taiko išimtį pagal 3 dalį arba 4 dalį.
   6.   Valstybės narės gali taikyti išimtis ir leisti netaikyti 1 dalyje nustatytų priemonių, kai kelionė yra pateisinama dėl neatidėliotinų humanitarinių priežasčių arba dėl dalyvavimo tarpvyriausybiniuose susitikimuose ir Sąjungos remiamuose susitikimuose, arba susitikimuose, kurių priimančioji šalis yra ESBO pirmininkaujanti valstybė narė ir kuriuose vyksta politinis dialogas, kuriuo tiesiogiai propaguojama demokratija, žmogaus teisės ir teisinės valstybės principo laikymasis Venesueloje.
   7.   Valstybė narė, ketinanti leisti taikyti 6 dalyje nurodytas išimtis, apie tai Tarybai praneša raštu. Laikoma, kad išimtį taikyti leidžiama, jei per dvi darbo dienas nuo pranešimo apie siūlomą taikyti išimtį gavimo viena ar kelios Tarybos narės nepareiškia prieštaravimo. Jeigu viena ar kelios Tarybos narės pareiškia prieštaravimą, Taryba kvalifikuota balsų dauguma gali nuspręsti leisti taikyti siūlomą išimtį.
   8.   Tais atvejais, kai pagal 3, 4, 6 ir 7 dalis valstybė narė leidžia I priede išvardytiems asmenims atvykti į jos teritoriją arba vykti per ją tranzitu, šis leidimas galioja tik tuo tikslu, kuriuo jis suteiktas, ir tik tiems asmenims, kuriems jis suteiktas.
   III SKYRIUS

      LĖŠŲ IR EKONOMINIŲ IŠTEKLIŲ ĮŠALDYMAS

   7 straipsnis
   1.   Įšaldomos visos lėšos ir ekonominiai ištekliai, kurie priklauso arba kuriuos nuosavybės teise turi, valdo arba kontroliuoja:

               a)

               fiziniai ar juridiniai asmenys, subjektai arba organizacijos, atsakingi už šiurkščius žmogaus teisių pažeidimus arba represijas prieš pilietinę visuomenę ir demokratinę opoziciją Venesueloje;

               b)

               fiziniai ar juridiniai asmenys, subjektai arba organizacijos, dėl kurių veiksmų, politikos ar veiklos kitaip kyla grėsmė demokratijai arba teisinei valstybei Venesueloje,

         išvardyti I priede.
   2.   Įšaldomos visos lėšos ir ekonominiai ištekliai, kurie priklauso arba kuriuos nuosavybės teise turi, valdo arba kontroliuoja fiziniai ar juridiniai asmenys, subjektai ar organizacijos, susiję su 1 dalyje nurodytais asmenimis, išvardyti II priede.
   3.   I ar II priede išvardytiems fiziniams ar juridiniams asmenims, subjektams ar organizacijoms arba jų naudai nei tiesiogiai, nei netiesiogiai nesudaroma galimybė naudotis jokiomis lėšomis ar ekonominiais ištekliais.
   4.   Valstybės narės kompetentinga institucija gali leisti nutraukti tam tikrų lėšų arba ekonominių išteklių įšaldymą arba sudaryti galimybę jais naudotis tokiomis sąlygomis, kurios, jos nuomone, yra tinkamos, nustačiusi, kad atitinkamos lėšos ar ekonominiai ištekliai yra:

               a)

               būtini I ar II priede išvardytų fizinių ar juridinių asmenų, subjektų ar organizacijų, taip pat nuo tokių fizinių asmenų priklausomų šeimos narių pagrindiniams poreikiams tenkinti, įskaitant mokėjimus už maisto produktus, nuomą arba hipoteką, vaistus ir medicininį gydymą, mokesčius, draudimo įmokas ir komunalines paslaugas;

               b)

               skirti išimtinai pagrįstiems profesiniams mokesčiams sumokėti ir patirtoms išlaidoms, susijusioms su teisinių paslaugų teikimu, kompensuoti;

               c)

               skirti išimtinai mokesčiams arba paslaugų mokesčiams už kasdienį įšaldytų lėšų arba ekonominių išteklių aptarnavimą ar laikymą sumokėti;

               d)

               būtini ypatingoms išlaidoms apmokėti, su sąlyga, kad atitinkama kompetentinga institucija apie priežastis, dėl kurių, jos nuomone, turėtų būti suteiktas specialus leidimas, kitų valstybių narių kompetentingoms institucijoms ir Komisijai pranešė ne mažiau kaip prieš dvi savaites iki leidimo suteikimo; arba

               e)

               mokėtini į diplomatinės atstovybės arba konsulinės įstaigos, arba tarptautinės organizacijos, kuri pagal tarptautinę teisę naudojasi imunitetais, sąskaitą arba iš jos, jei tokie mokėjimai skirti naudoti diplomatinės atstovybės arba konsulinės įstaigos, arba tarptautinės organizacijos oficialiais tikslais.

         Atitinkama valstybė narė informuoja kitas valstybes nares ir Komisiją apie bet kokius pagal šią dalį suteiktus leidimus.
   5.   Nukrypstant nuo 1 ir 2 dalių, valstybės narės kompetentingos institucijos gali leisti nutraukti tam tikrų lėšų ar ekonominių išteklių įšaldymą, jei laikomasi šių sąlygų:

               a)

               lėšoms ar ekonominiams ištekliams taikomas arbitražo sprendimas, priimtas anksčiau nei dieną, kurią 1 ar 2 dalyje nurodytas fizinis ar juridinis asmuo, subjektas arba organizacija buvo įtraukti į I ar II priede pateiktą sąrašą, arba Sąjungoje priimtas teisminės institucijos ar administracinis sprendimas, arba atitinkamoje valstybėje narėje vykdytinas teisminės institucijos sprendimas, priimtas iki tos dienos arba po jos;

               b)

               lėšos ar ekonominiai ištekliai bus naudojami tik reikalavimams, kurių vykdymas užtikrintas tokiu sprendimu arba kurie pripažinti teisėtais tokiu sprendimu, tenkinti, laikantis taikomais įstatymais ir kitais teisės aktais, kuriais reglamentuojamos tokius reikalavimus turinčių asmenų teisės, nustatytų ribų;

               c)

               sprendimas nėra į I arba II priede pateiktą sąrašą įtraukto fizinio ar juridinio asmens, subjekto arba organizacijos naudai ir

               d)

               sprendimo pripažinimas neprieštarauja atitinkamos valstybės narės viešajai tvarkai.

         Atitinkama valstybė narė informuoja kitas valstybes nares ir Komisiją apie bet kokius pagal šią dalį suteiktus leidimus.
   6.   1 ir 2 dalys nekliudo tam, kad į priede pateiktą sąrašą įtrauktas fizinis ar juridinis asmuo, subjektas arba organizacija atliktų mokėjimą pagal sutartį arba susitarimą, kurį sudarė į I ar II priedą įtrauktas fizinis ar juridinis asmuo, subjektas arba organizacija, arba pagal įsipareigojimą, kuris į I ar II priedą įtrauktam juridiniam asmeniui, subjektui arba organizacijai buvo nustatytas prieš tokio fizinio ar juridinio asmens, subjekto arba organizacijos įtraukimo į priede pateiktą sąrašą dieną, su sąlyga, kad atitinkama valstybė narė nustatė, kad mokėjimu nepažeidžiama 3 dalis.
   7.   3 dalis netaikoma, kai įšaldytos sąskaitos papildomos:

               a)

               palūkanomis arba kitomis dėl tų sąskaitų atsirandančiomis pajamomis;

               b)

               mokėjimais pagal sutartis, susitarimus ar įsipareigojimus, kurie buvo sudaryti arba nustatyti anksčiau nei tą dieną, kurią toms sąskaitoms pradėtos taikyti 1, 2 ir 3 dalyse numatytos priemonės, arba

               c)

               mokėjimais pagal teisminių institucijų, administracinius arba arbitražo sprendimus, priimtus Sąjungoje arba vykdytinus atitinkamoje valstybėje narėje,

         su sąlyga, kad tokioms palūkanoms, kitoms pajamoms ir mokėjimams yra toliau taikomos 1 ar 2 dalyje numatytos priemonės.
   IV SKYRIUS

      BENDROSIOS IR GALUTINĖS NUOSTATOS

   8 straipsnis
   1.   Valstybės narės arba Sąjungos vyriausiojo įgaliotinio užsienio reikalams ir saugumo politikai pasiūlymu Taryba vienbalsiai sudaro I ir II prieduose pateiktus sąrašus ir juos iš dalies keičia.
   2.   Taryba tiesiogiai, jei adresas žinomas, arba viešai paskelbdama pranešimą, atitinkamam fiziniam ar juridiniam asmeniui, subjektui arba organizacijai praneša 1 dalyje nurodytą sprendimą, įskaitant įtraukimo į sąrašą priežastis, suteikdama tokiam asmeniui, subjektui arba organizacijai galimybę pateikti pastabų.
   3.   Jeigu pateikiama pastabų arba naujų esminių įrodymų, Taryba peržiūri 1 dalyje nurodytą sprendimą ir atitinkamai informuoja atitinkamą fizinį ar juridinį asmenį, subjektą arba organizaciją.
   9 straipsnis
   1.   I ir II prieduose nurodomos atitinkamai 6 straipsnio 1 dalyje bei 7 straipsnio 1 dalyje ir 7 straipsnio 2 dalyje nurodytų fizinių ir juridinių asmenų, subjektų ir organizacijų įtraukimo į sąrašą priežastys.
   2.   Be to, I ir II prieduose pateikiama informacija, jei jos turima, būtina atitinkamų fizinių ar juridinių asmenų, subjektų arba organizacijų tapatybei nustatyti. Teikiant tokią informaciją apie fizinius asmenis, gali būti nurodomas vardas ir pavardė, įskaitant kitus vardus, gimimo data ir vieta, pilietybė, paso ir asmens tapatybės kortelės numeriai, lytis, adresas, jei žinomas, ir pareigos arba profesija. Teikiant tokią informaciją apie juridinius asmenis, subjektus arba organizacijas, gali būti nurodomi pavadinimai, registracijos vieta ir data, registracijos numeris ir verslo vieta.
   10 straipsnis
   Draudžiama sąmoningai ir apgalvotai dalyvauti veikloje, kurios tikslas arba poveikis yra apeiti šiame sprendime nustatytas priemones.
   11 straipsnis
   Netenkinami jokie su sutartimi arba sandoriu, kurių vykdymui tiesioginį arba netiesioginį, visapusišką arba dalinį poveikį turėjo šiuo sprendimu nustatytos priemonės, susiję reikalavimai, įskaitant reikalavimus dėl žalos atlyginimo arba kitus šios rūšies reikalavimus, pavyzdžiui, reikalavimai dėl kompensacijos ar dėl garantijos suteikimo, visų pirma reikalavimai pratęsti arba apmokėti obligaciją, garantiją ar žalos atlyginimo įsipareigojimą, ypač finansinę garantiją ar finansinį žalos atlyginimo įsipareigojimą, nepriklausomai nuo jų formos, kuriuos pateikė:

               a)

               I ir II priede išvardyti fiziniai ar juridiniai asmenys, subjektai ar organizacijos;

               b)

               fiziniai ar juridiniai asmenys, subjektai ar organizacijos, veikiantys per a punkte nurodytus asmenis, subjektus ar organizacijas arba jų vardu.

         12 straipsnis
   Siekiant, kad šiame sprendime nustatytų priemonių poveikis būtų kuo didesnis, Sąjunga skatina trečiąsias valstybes patvirtinti ribojamąsias priemones, panašias į nustatytąsias šiame sprendime.
   13 straipsnis
   Šis sprendimas taikomas iki 2018 m. lapkričio 14 d.
   Šis sprendimas nuolat peržiūrimas. Prireikus jis atnaujinamas arba iš dalies keičiamas, jeigu Taryba mano, kad jo tikslai nepasiekti.
   14 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2017 m. lapkričio 13 d.

            Tarybos vardu

            Pirmininkė

         F. MOGHERINI

      (1)  2008 m. gruodžio 8 d. Tarybos bendroji pozicija 2008/944/BUSP, nustatanti bendrąsias taisykles, reglamentuojančias karinių technologijų ir įrangos eksporto kontrolę (OL L 335, 2008 12 13, p. 99).

      I PRIEDAS
      6 straipsnio 1 dalyje ir 7 straipsnio 1 dalyje nurodytų fizinių ir juridinių asmenų, subjektų ir organizacijų sąrašas

      II PRIEDAS
      7 straipsnio 2 dalyje nurodytų fizinių ir juridinių asmenų, subjektų ir organizacijų sąrašas


title: 2017 m. gruodžio 18 d. Tarybos sprendimas (ES) 2018/14 dėl pozicijos, kurios Europos Sąjungos vardu turi būti laikomasi ES ir Albanijos stabilizacijos ir asociacijos taryboje dėl Albanijos dalyvavimo Europos Sąjungos pagrindinių teisių agentūros veikloje stebėtojos teisėmis ir su tuo susijusių sąlygų pagal Reglamentą (EB) Nr. 168/2007

text:
9.1.2018

               LT

               Europos Sąjungos oficialusis leidinys

               L 4/9

         TARYBOS SPRENDIMAS (ES) 2018/14
   2017 m. gruodžio 18 d.
   dėl pozicijos, kurios Europos Sąjungos vardu turi būti laikomasi ES ir Albanijos stabilizacijos ir asociacijos taryboje dėl Albanijos dalyvavimo Europos Sąjungos pagrindinių teisių agentūros veikloje stebėtojos teisėmis ir su tuo susijusių sąlygų pagal Reglamentą (EB) Nr. 168/2007
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 352 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               1997 m. gruodžio mėn. Liuksemburgo Europos Vadovų Taryba padarė išvadą, kad dalyvavimas Sąjungos agentūrose yra būdas paspartinti pasirengimo narystei strategijos įgyvendinimą. Tose Europos Vadovų Tarybos išvadose nustatyta, kad Sąjungos „agentūros, kuriose galės dalyvauti šalys kandidatės, bus nurodomos kiekvienu konkrečiu atveju“;

               (2)

               Tarybos reglamente (EB) Nr. 168/2007 (1) numatyta, kad Europos Sąjungos pagrindinių teisių agentūros (toliau – Agentūra) veikloje kaip stebėtojos gali dalyvauti šalys kandidatės;

               (3)

               Albanija pritaria Agentūros tikslams bei uždaviniams ir Reglamentu (EB) Nr. 168/2007 Agentūrai nustatytų užduočių mastui bei apibūdinimui;

               (4)

               galutinis Albanijos tikslas yra tapti Sąjungos nare, o jos dalyvavimas Agentūros veikloje padės jai tą tikslą pasiekti,

         PRIĖMĖ ŠĮ SPRENDIMĄ:
   Vienintelis straipsnis
   Pozicija, kurios Europos Sąjungos vardu turi būti laikomasi ES ir Albanijos stabilizacijos ir asociacijos taryboje dėl Albanijos dalyvavimo Europos Sąjungos pagrindinių teisių agentūros veikloje stebėtojos teisėmis ir su tuo susijusių sąlygų pagal Reglamentą (EB) Nr. 168/2007, grindžiama prie šio sprendimo pridedamu ES ir Albanijos stabilizacijos ir asociacijos tarybos sprendimo projektu.

      Priimta Briuselyje 2017 m. gruodžio 18 d.

            Tarybos vardu

            Pirmininkė

         K. SIMSON

      (1)  2007 m. vasario 15 d. Tarybos reglamentas (EB) Nr. 168/2007, įsteigiantis Europos Sąjungos pagrindinių teisių agentūrą (OL L 53, 2007 2 22, p. 1).

      PROJEKTAS
      ES IR ALBANIJOS STABILIZACIJOS IR ASOCIACIJOS TARYBOS SPRENDIMAS Nr. …/2016
      … m. … … d.
      dėl Albanijos dalyvavimo Europos Sąjungos pagrindinių teisių agentūros veikloje stebėtojos teisėmis ir su tuo susijusių sąlygų pagal Tarybos reglamentą (EB) Nr. 168/2007
      ES IR ALBANIJOS STABILIZACIJOS IR ASOCIACIJOS TARYBA,
      atsižvelgdama į Europos Bendrijų bei jų valstybių narių ir Albanijos Respublikos stabilizacijos ir asociacijos susitarimą (1),
      atsižvelgdama į 2007 m. vasario 15 d. Tarybos reglamentą (EB) Nr. 168/2007, įsteigiantį Europos Sąjungos pagrindinių teisių agentūrą (2), ypač į jo 28 straipsnį,
      kadangi:

                  (1)

                  1997 m. gruodžio mėn. Liuksemburgo Europos Vadovų Taryba padarė išvadą, kad dalyvavimas Sąjungos agentūrose yra būdas paspartinti pasirengimo narystei strategijos įgyvendinimą. Tose Europos Vadovų Tarybos išvadose nustatyta, kad Sąjungos „agentūros, kuriose galės dalyvauti šalys kandidatės, bus nurodomos kiekvienu konkrečiu atveju“;

                  (2)

                  Albanija pritaria Europos Sąjungos pagrindinių teisių agentūros (toliau – Agentūra) tikslams bei uždaviniams ir Tarybos reglamentu (EB) Nr. 168/2007 Agentūrai numatytų užduočių mastui bei apibūdinimui;

                  (3)

                  Agentūra Albanijoje turėtų spręsti pagrindinių teisių klausimus Reglamento (EB) Nr. 168/2007 3 straipsnio 1 dalyje nurodytoje srityje, kad palaipsniui jie būtų suderinti su Sąjungos teise;

                  (4)

                  todėl Albanijai turėtų būti leista dalyvauti Agentūros veikloje stebėtojos teisėmis ir reikėtų nustatyti tokio dalyvavimo sąlygas, įskaitant nuostatas, susijusias su dalyvavimu Agentūros vykdomose iniciatyvose, finansine įmoka ir darbuotojais;

                  (5)

                  pagal kitų Europos Sąjungos tarnautojų įdarbinimo sąlygų, nustatytų Tarybos reglamente (EEB, Euratomas, EAPB) Nr. 259/68 (3), 12 straipsnio 2 dalies a punktą ir 82 straipsnio 3 dalies a punktą Agentūros direktorius išimties tvarka gali leisti įdarbinti visateisius Albanijos piliečius,

            PRIĖMĖ ŠĮ SPRENDIMĄ:
      1 straipsnis
      Albanija, kaip šalis kandidatė, stebėtojos teisėmis dalyvauja Europos Sąjungos pagrindinių teisių agentūros, įsteigtos Reglamentu (EB) Nr. 168/2007, veikloje.
      2 straipsnis
      1.   Agentūra Albanijoje gali spręsti pagrindinių teisių klausimus Reglamento (EB) Nr. 168/2007 3 straipsnio 1 dalyje nurodytoje srityje, kad palaipsniui jie būtų suderinti su Sąjungos teise.
      2.   Tuo tikslu Agentūra gali vykdyti Albanijoje Reglamento (EB) Nr. 168/2007 4 ir 5 straipsniuose nustatytas užduotis.
      3 straipsnis
      Albanija prisideda prie Agentūros veiklos, minimos Reglamento (EB) Nr. 168/2007 4 straipsnyje, finansavimo pagal šio sprendimo priedą.
      4 straipsnis
      1.   Albanija skiria asmenis, atitinkančius Reglamento (EB) Nr. 168/2007 12 straipsnio 1 dalyje numatytus kriterijus, atitinkamai stebėtoju ir pakaitiniu stebėtoju. Jie vienodomis teisėmis gali dalyvauti Valdančiosios tarybos darbe kartu su valstybių narių paskirtais nariais ir pakaitiniais nariais, bet neturi teisės balsuoti.
      2.   Albanija skiria Vyriausybės pareigūną nacionaliniu ryšių palaikymo pareigūnu, kaip nurodyta Reglamento (EB) Nr. 168/2007 8 straipsnio 1 dalyje.
      3.   Per keturis mėnesius nuo šio sprendimo įsigaliojimo Albanija praneša Europos Komisijai 1 ir 2 dalyse nurodytų asmenų vardus ir pavardes, kvalifikaciją ir kontaktinius duomenis.
      5 straipsnis
      Agentūrai teikiami arba Agentūros sukaupti duomenys gali būti skelbiami ir yra prieinami visuomenei su sąlyga, kad konfidencialios informacijos apsaugos lygis Albanijoje atitinka apsaugos lygį Sąjungoje.
      6 straipsnis
      Albanijoje Agentūros teisinė padėtis atitinka juridinių asmenų padėtį pagal Albanijos teisę.
      7 straipsnis
      Kad Agentūra ir jos personalas galėtų vykdyti savo užduotis, Albanija suteikia tokias pačias privilegijas ir imunitetus, kokie nustatyti Protokolo Nr. 7 dėl Europos Sąjungos privilegijų ir imunitetų, pridėto prie Europos Sąjungos sutarties ir Sutarties dėl Europos Sąjungos veikimo, 1–4 straipsniuose, 5 ir 6 straipsniuose, 10–13 straipsniuose, 15, 17 ir 18 straipsniuose.
      8 straipsnis
      Šalys imasi būtinų bendrų arba specialių priemonių, kad įvykdytų savo įsipareigojimus pagal šį sprendimą, ir apie jas praneša Stabilizacijos ir asociacijos tarybai.
      9 straipsnis
      Šis sprendimas įsigalioja pirmąją mėnesio dieną, praėjus vienam mėnesiui po jo priėmimo.

         Priimta …

               ES ir Albanijos stabilizacijos ir asociacijos tarybos vardu

               Pirmininkas

         (1)  OL L 107, 2009 4 28, p. 166.

         (2)  OL L 53, 2007 2 22, p. 1.

         (3)  OL L 56, 1968 3 4, p. 1.

      PRIEDAS
      ALBANIJOS FINANSINĖ ĮMOKA EUROPOS SĄJUNGOS PAGRINDINIŲ TEISIŲ AGENTŪRAI

                  1.

                  Finansine įmoka, kurią Albanija turi mokėti į Europos Sąjungos bendrąjį biudžetą, kad dalyvautų Europos Sąjungos pagrindinių teisių agentūros (toliau – Agentūra) veikloje, kaip nustatyta 2 punkte, yra padengiamos visos šios šalies dalyvavimo Agentūros veikloje sąnaudos per pirmuosius trejus metus. Nuo ketvirtųjų metų sumos bus nustatomos pagal 6 punktą.

                  2.

                  Finansinė įmoka, kurią Albanija turi mokėti į Europos Sąjungos bendrąjį biudžetą, yra:

                              1 metai:

                              160 000  EUR

                              2 metai:

                              163 000  EUR

                              3 metai:

                              166 000  EUR

                  3.

                  Dėl galimos finansinės paramos iš Sąjungos pagalbos programų bus susitarta atskirai pagal atitinkamą Sąjungos programą.

                  4.

                  Albanijos įmoka bus tvarkoma pagal Sąjungos bendrajam biudžetui taikomą Finansinį reglamentą (1).

                  5.

                  Kelionės ir pragyvenimo išlaidas, kurias dėl dalyvavimo Agentūros veikloje ar posėdžiuose, susijusiuose su Agentūros darbo programos įgyvendinimu, patiria Albanijos atstovai ir ekspertai, Agentūra padengia tuo pačiu pagrindu ir laikydamasi tos pačios tvarkos, kuri šiuo metu galioja Sąjungos valstybėms narėms.

                  6.

                  Įsigaliojus šiam sprendimui ir kiekvienų vėlesnių metų pradžioje Komisija Albanijai išsiųs lėšų, atitinkančių jos įmoką Agentūrai pagal šį sprendimą, reikalavimą. Pirmaisiais kalendoriniais dalyvavimo metais Albanija mokės įmoką, proporcingai apskaičiuotą nuo dalyvavimo pradžios dienos iki metų pabaigos. Vėlesniais metais įmoka bus nustatoma pagal šio priedo 2 punktą. Nuo ketvirtųjų metų įmoka bus koreguojama atsižvelgiant į galimą Agentūros subsidijos padidėjimą ar sumažėjimą, taip siekiant išlaikyti pusiausvyrą tarp Albanijos įmokos ir Agentūros biudžeto 28 ES valstybėse narėse. Kitais finansiniais metais įmoka taip pat gali būti persvarstyta remiantis naujausiais statistiniais duomenimis, kuriuos skelbia Europos Sąjungos statistikos tarnyba (Eurostatas).

                  7.

                  Ši įmoka išreiškiama EUR ir mokama į Komisijos banko sąskaitą EUR.

                  8.

                  Albanija sumokės įmoką pagal lėšų reikalavimą per 30 dienų nuo Komisijos išsiųsto lėšų reikalavimo.

                  9.

                  Pavėlavusi sumokėti įmoką Albanija nuo įmokos mokėjimo dienos turi mokėti palūkanas nuo nesumokėtos sumos. Palūkanų norma yra 1,5 procentinio punkto didesnė už tą, kurią mokėjimo dieną Europos Centrinis Bankas yra nustatęs savo operacijoms EUR.

         (1)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).


title: 2018 m. vasario 26 d. Tarybos sprendimas (BUSP) 2018/294, kuriuo iš dalies keičiamas Sprendimas (BUSP) 2015/259 dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją

text:
27.2.2018

               LT

               Europos Sąjungos oficialusis leidinys

               L 55/58

         TARYBOS SPRENDIMAS (BUSP) 2018/294
   2018 m. vasario 26 d.
   kuriuo iš dalies keičiamas Sprendimas (BUSP) 2015/259 dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnio 1 dalį kartu su 31 straipsnio 1 dalimi,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2015 m. vasario 17 d. Taryba priėmė Sprendimą (BUSP) 2015/259 (1);

               (2)

               Sprendime (BUSP) 2015/259 numatytas 36 mėnesių po to sprendimo 3 straipsnio 3 dalyje nurodyto finansavimo susitarimo sudarymo dienos laikotarpis to sprendimo 1 straipsnio 2 dalyje nurodytai veiklai įgyvendinti;

               (3)

               2018 m. sausio 17 d. įgyvendinantysis subjektas (CGUO Techninis sekretoriatas) paprašė Sąjungos leidimo pratęsti Sprendimo (BUSP) 2015/259 įgyvendinimo laikotarpį devyniems mėnesiams, kad būtų galima tęsti veiklos įgyvendinimą pasibaigus to sprendimo 5 straipsnio 2 dalyje nurodytam terminui;

               (4)

               prašomas Sprendimo (BUSP) 2015/259 pakeitimas yra susijęs su jo 5 straipsnio 2 dalimi ir priedu, visų pirma dėl tam tikros projekto veiklos aprašymų, kuriuos reikėtų iš dalies pakeisti;

               (5)

               Sprendimo (BUSP) 2015/259 1 straipsnio 2 dalyje nurodytos veiklos tolesnis įgyvendinimas, kaip konkrečiai nurodyta 2018 m. sausio 17 d. CGUO Techninio sekretoriato pateiktame prašyme, galėtų būti vykdomas neskiriant papildomų išteklių;

               (6)

               todėl Sprendimas (BUSP) 2015/259 turėtų būti iš dalies pakeistas atitinkamai pratęsiant jo galiojimo trukmę, kad būtų galima toliau įgyvendinti jame numatytą veiklą,

         PRIĖMĖ ŠĮ SPRENDIMĄ:
   1 straipsnis
   Sprendimas (BUSP) 2015/259 iš dalies keičiamas taip:

               1)

               5 straipsnio 2 dalis pakeičiama taip:
               „2.   Jis nustoja galioti po 45 mėnesių nuo finansavimo susitarimo, nurodyto 3 straipsnio 3 dalyje, sudarymo dienos.“;

               2)

               priede, antraštės „I projektas. Įgyvendinimas nacionaliniu lygiu ir tikrinimas“ skirsnyje „Veikla“, veiklos „1. Regioniniai mokymo kursai valstybių šalių muitinėms apie CGUK perdavimų režimo techninius aspektus“ aprašymo paskutinis sakinys pakeičiamas taip:
               „Mokymą Afrikos regione vykdys Techninio sekretoriato Paramos įgyvendinimui padalinys, o techninėmis žiniomis prisidės Deklaracijų padalinys.“;

               3)

               priede, antraštės „I projektas. Įgyvendinimas nacionaliniu lygiu ir tikrinimas“ skirsnyje „Veikla“, veiklos „10. Patirties, įgytos iš misijos Sirijoje, įgyvendinimas“ aprašymo du paskutiniai sakiniai pakeičiami taip:
               „Kad tai būtų atlikta kuo efektyviau, siūloma, kad sekretoriatas surengtų vidaus seminarą siekiant peržiūrėti ir išanalizuoti įgytą patirtį ir kuo greičiau ją įgyvendinti. Šio seminaro rezultatai turėtų apimti aktualių mokymo programų nustatymą ir vykdymą, taip pat rekomenduojamos įrangos, kaip nustatyta seminare, įsigijimą.“;

               4)

               priede, antraštės „V projektas - Visuotinumas ir informavimas“ skirsnyje „Veikla“, veiklos „2. CGUO parodos parengimas“ aprašymo pirmas sakinys pakeičiamas taip:
               „Profesionalios fizinės ir virtualios parodos apie CGUO ir CGUK parengimas, kad ją būtų galima naudoti atitinkamuose susitikimuose, konferencijose ir pan., bendradarbiaujant su mokslo ir taikos muziejais.“;

               5)

               priede, antraštės „V projektas. Visuotinis taikymas ir informavimo veikla“ skirsnyje „Veikla“, veiklos „3. Jaunimo informavimo veikla“ aprašymas pakeičiamas taip:
               „Jaunimui (15–25 metų amžiaus) skirta informavimo veikla siekiant didinti informuotumą apie CGUO ir CGUK ir sudominti jaunimą ieškoti būsimų profesijų galimybių įvairiose srityse ir sektoriuose tarptautiniu lygiu. Tai apims informavimą pasitelkiant vaizdo tinklaraščių ir komunikacinės medžiagos, skirtos jaunimo auditorijai, rengimą.“;

               6)

               priede, antraštės „V projektas. Visuotinis taikymas ir informavimo veikla“ skirsnyje „Veikla“, veiklos „4. Palankesnių sąlygų visuotiniam taikymui sudarymas, sudarant palankesnes sąlygas valstybėms, nesančioms CGUK šalimis, prisijungti prie CGUK“ aprašymas pakeičiamas taip:
               „Atsižvelgiant į tai, kad mažai valstybių nėra CGUK šalys, ir siekiant paskatinti jas prisijungti prie CGUK, taip parodant valstybės siekį prisiimti įsipareigojimus nusiginklavimo ir tarptautinio bendradarbiavimo srityje, CGUO Techninis sekretoriatas daugiausia dėmesio skirs dvišaliams ir informacinio pobūdžio susitikimams su valstybėmis, kurios nėra CGUK šalys, ir subjektų iš valstybių, kurios nėra CGUK šalys, rėmimui, kad jie dalyvautų CGUO renginiuose.“;

               7)

               priede, antraštės „V projektas. Visuotinis taikymas ir informavimo veikla“ skirsnyje „Veikla“, veiklos „5. Parama NVO dalyvavimui CGUO veikloje“ aprašymas pakeičiamas taip:
               „Pagal šį pasiūlymą bus teikiama bazinė kelionės ir apgyvendinimo parama NVO atstovams iš besivystančios arba pereinamojo laikotarpio ekonomikos valstybių, kad jie galėtų dalyvauti visose 2015 m., 2016 m., 2017 m. ir 2018 m. valstybių šalių konferencijose.“;

               8)

               priede, antraštės „VI projektas - Afrikos programa“ skirsnyje „Veikla“, veiklos „4. Sinergija ir partnerystė siekiant užtikrinti efektyvų įgyvendinimą“ aprašymas pakeičiamas taip:
               „Veikla siekiama stiprinti CGUK nacionalinių valdžios institucijų gebėjimus informuoti nacionalinius suinteresuotuosius subjektus ir skatinti suinteresuotųjų agentūrų / įstaigų įsipareigojimą remti CGUK įgyvendinimą. Tai yra nacionalinės pramonės asociacijos, regioninės / subregioninės organizacijos, muitinių mokymo įstaigos, laboratorijos ir akademinės įstaigos. Veikla bus palengvinamas valstybių šalių iš Afrikos regiono tarpusavio dalijimasis praktikos pavyzdžiais ir skatinama valstybių tarpusavio parama. Bus remiami subjektai iš Afrikos valstybių šalių, kad jie dalyvautų nacionalinių valdžios institucijų susitikime CGUO būstinėje Hagoje.“;

               9)

               priede, antraštės „VI projektas. Afrikai skirta programa“ skirsnyje „Veikla“, veiklos „5. Analitinių gebėjimų ugdymo kursai“ aprašymo paskutinis sakinys pakeičiamas taip:
               „Kursai vedami remiant VERIFIN, pripažintai institucijai, atrinktai pasitelkiant skaidrią konkurso procedūrą, su kuria CGUO sudarė penkerių metų sutartį, ir remiant Nacionaliniam Tuniso mokslinių tyrimų ir fizinės ir cheminės analizės institutui (INRAP).“

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. vasario 26 d.

            Tarybos vardu

            Pirmininkė

         F. MOGHERINI

      (1)  2015 m. vasario 17 d. Tarybos sprendimas (BUSP) 2015/259 dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją (OL L 43, 2015 2 18, p. 14).


title: 2018 m. vasario 26 d. Tarybos sprendimas (BUSP) 2018/298 dėl Sąjungos paramos Visuotinio branduolinių bandymų uždraudimo sutarties organizacijos (CTBTO) parengiamosios komisijos veiklai siekiant stiprinti jos stebėsenos bei tikrinimo pajėgumus ir įgyvendinant ES kovos su masinio naikinimo ginklų platinimu strategiją

text:
28.2.2018

               LT

               Europos Sąjungos oficialusis leidinys

               L 56/34

         TARYBOS SPRENDIMAS (BUSP) 2018/298
   2018 m. vasario 26 d.
   dėl Sąjungos paramos Visuotinio branduolinių bandymų uždraudimo sutarties organizacijos (CTBTO) parengiamosios komisijos veiklai siekiant stiprinti jos stebėsenos bei tikrinimo pajėgumus ir įgyvendinant ES kovos su masinio naikinimo ginklų platinimu strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – Strategija), kurios III skyriuje pateikiamas kovos su tokiu platinimu priemonių, kurių reikia imtis ir Sąjungoje, ir trečiosiose šalyse, sąrašas;

               (2)

               Sąjunga aktyviai įgyvendina Strategiją ir vykdo jos III skyriuje išvardytas priemones, pirmiausia teikdama finansinius išteklius specialiems projektams, kuriuos vykdo daugiašalės institucijos, pavyzdžiui, Visuotinio branduolinių bandymų uždraudimo sutarties organizacijos (CTBTO) laikinasis techninis sekretoriatas (LTS), remti;

               (3)

               2003 m. lapkričio 17 d. Taryba priėmė Bendrąją poziciją 2003/805/BUSP (1). Toje bendrojoje pozicijoje, inter alia, raginama skatinti pasirašyti ir ratifikuoti Visuotinio branduolinių bandymų uždraudimo sutartį (CTBT);

               (4)

               CTBT pasirašiusios valstybės nusprendė įsteigti teisnumą turinčią Parengiamąją komisiją (toliau – CTBTO parengiamoji komisija), kuri turi tarptautinės organizacijos statusą ir kuriai iki CTBTO įsteigimo pavedama faktiškai įgyvendinti CTBT;

               (5)

               svarbūs Strategijos tikslai – greitas CTBT įsigaliojimas bei universalus taikymas ir CTBTO parengiamosios komisijos stebėsenos ir tikrinimo sistemos stiprinimas. Atsižvelgiant į tai, Korėjos Liaudies Demokratinei Respublikai įvykdžius branduolinius bandymus greito CTBT įsigaliojimo svarba ir poreikis kuo greičiau sukurti ir stiprinti CTBTO stebėsenos ir tikrinimo sistemą tapo dar akivaizdesni;

               (6)

               CTBTO parengiamoji komisija siekia nustatyti, kaip geriausia stiprinti jos tikrinimo sistemą, tuo tikslu, be kita ko, plėtojant inertinių dujų stebėsenos pajėgumus ir dedant pastangas, kad CTBT pasirašiusios valstybės visapusiškai dalyvautų įgyvendinant tikrinimo sistemą;

               (7)

               įgyvendinant Strategiją, Taryba priėmė trejus Bendruosius veiksmus ir tris sprendimus dėl paramos CTBTO parengiamosios komisijos veiklai, t. y. Bendruosius veiksmus 2006/243/BUSP (2) ir bendruosius veiksmus 2007/468/BUSP (3) bei 2008/588/BUSP (4), ir Tarybos sprendimus 2010/461/BUSP (5), 2012/699/BUSP (6) bei (BUSP) 2015/1837 (7);

               (8)

               ta Sąjungos parama turėtų būti teikiama toliau;

               (9)

               šio sprendimo techninis įgyvendinimas turėtų būti patikėtas CTBTO parengiamajai komisijai, kuri, atsižvelgiant į jos unikalias ekspertines žinias ir pajėgumus, grindžiamus Tarptautinės stebėsenos sistemos (TSS) tinklu (jį sudaro daugiau kaip 337 įrenginiai visame pasaulyje) ir Tarptautiniu duomenų centru, yra vienintelė tarptautinė organizacija, galinti ir turinti teisėtus įgaliojimus įgyvendinti šį sprendimą. Sąjungos remiamus projektus galima finansuoti tik nebiudžetiniu CTBTO parengiamajai komisijai teikiamu įnašu,

         PRIĖMĖ ŠĮ SPRENDIMĄ:
   1 straipsnis
   1.   Siekdama užtikrinti nuolatinį ir praktinį tam tikrų Strategijos elementų įgyvendinimą, Sąjunga remia CTBTO parengiamosios komisijos veiklą, kad būtų įgyvendinami šie tikslai:

               a)

               stiprinti CTBT stebėsenos ir tikrinimo sistemos pajėgumus, įskaitant pajėgumus radionuklidų aptikimo srityje;

               b)

               stiprinti CTBT pasirašiusių valstybių gebėjimus vykdyti tikrinimo pareigas pagal CTBT ir sudaryti joms sąlygas visapusiškai išnaudoti dalyvavimo taikant CTBT režimą privalumus.

         2.   Projektais, kuriuos ketina finansuoti Sąjunga, remiama:

               a)

               sertifikuotos pagalbinės seisminės stotys, kurios yra CTBTO tarptautinės stebėsenos sistemos (TSS) dalis;

               b)

               inertinių dujų mėginių ėmimo sistemų plėtojimas atliekant geresnei ksenono adsorbcijai skirtų medžiagų tyrimus;

               c)

               tolesnis radioaktyviojo ksenono fono matavimo kampanijų vykdymas įvairiuose pasaulio regionuose;

               d)

               ansamblinio prognozavimo sistema, kuria būtų kiekybiškai vertinamos neapibrėžtys ir pasikliovimo lygmuo Pernešimo atmosferoje modeliavimo (PAM) imitacijose;

               e)

               PAM priemonių skiriamosios gebos didėjimo mokslinis vertinimas;

               f)

               naujos programinės įrangos kūrimas;

               g)

               inertinių dujų apdorojimo ir aptikimo stiprinimas, kiek tai susiję su inspekcijomis vietoje;

               h)

               seisminių, hidroakustinių ir infragarso (SHI) duomenų automatinio apdorojimo ir integravimo pajėgumų Nacionalinių duomenų centrų (NDC) programų paketuose stiprinimas;

               i)

               integruotas informavimo ir pajėgumų stiprinimas, skirtas CTBT pasirašiusioms ir nepasirašusioms valstybėms.

         Įgyvendinant tuos projektus, kuriais teikiama parama šioje dalyje nurodytai veiklai, bus užtikrintas Sąjungos matomumas ir tinkamas programų valdymas vykdant šį sprendimą.
   Šie projektai vykdomi visų CTBT pasirašiusių valstybių naudai.
   Visų projektų komponentų atveju kartu vykdoma iniciatyvi ir novatoriška visuomenės informavimo veikla ir atitinkamai paskirstomi ištekliai.
   Išsamus projektų aprašymas pateiktas priede.
   2 straipsnis
   1.   Už šio sprendimo įgyvendinimą atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
   2.   1 straipsnio 2 dalyje nurodytų projektų techninį įgyvendinimą vykdo CTBTO parengiamoji komisija. Ji vykdo šią užduotį kontroliuojama vyriausiojo įgaliotinio. Tuo tikslu vyriausiasis įgaliotinis su CTBTO parengiamąja komisija sudaro būtinus susitarimus.
   3 straipsnis
   1.   1 straipsnio 2 dalyje nurodytiems projektams įgyvendinti skiriama orientacinė finansavimo suma yra 4 594 752 EUR.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
   3.   Europos Komisija prižiūri, kad 1 dalyje nurodyta orientacinė finansavimo suma būtų tinkamai tvarkoma. Tuo tikslu ji sudaro su CTBTO parengiamąja komisija finansavimo susitarimą. Finansavimo susitarime nustatoma, kad CTBTO parengiamoji komisija turi užtikrinti Sąjungos įnašo matomumą, atsižvelgiant į pastarojo dydį.
   4.   Europos Komisija stengiasi kuo greičiau po 2018 m. vasario 26 d. sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir finansavimo susitarimo sudarymo datą.
   4 straipsnis
   1.   Vyriausiasis įgaliotinis pateikia Tarybai šio sprendimo įgyvendinimo ataskaitą, grindžiamą reguliariai teikiamomis CTBTO parengiamosios komisijos ataskaitomis. Tos ataskaitos yra Tarybos atliekamo vertinimo pagrindas.
   2.   Europos Komisija teikia informaciją apie 1 straipsnio 2 dalyje nurodytų projektų įgyvendinimo finansinius aspektus.
   5 straipsnis
   Šis sprendimas įsigalioja jo priėmimo dieną.
   Šis sprendimas nustoja galioti praėjus 24 mėnesiams po 3 straipsnio 3 dalyje nurodyto finansavimo susitarimo sudarymo. Tačiau jis nustoja galioti po šešių mėnesių nuo jo įsigaliojimo, jei iki to laiko nesudaromas finansavimo susitarimas.

      Priimta Briuselyje 2018 m. vasario 26 d.

            Tarybos vardu

            Pirmininkė

         F. MOGHERINI

      (1)  2003 m. lapkričio 17 d. Tarybos bendroji pozicija 2003/805/BUSP dėl daugiašalių susitarimų masinio naikinimo ginklų ir pristatymo priemonių neplatinimo srityje universalaus taikymo ir sustiprinimo (OL L 302, 2003 11 20, p. 34).

      (2)  2006 m. kovo 20 d. Tarybos bendrieji veiksmai 2006/243/BUSP dėl paramos Visuotinio branduolinių bandymų uždraudimo sutarties organizacijos (CTBTO) parengiamosios komisijos veiklai mokymo ir gebėjimų stiprinimo tikrinimo tikslu srityse bei įgyvendinant ES kovos su masinio naikinimo ginklų platinimu strategiją (OL L 88, 2006 3 25, p. 68).

      (3)  2007 m. birželio 28 d. Tarybos bendrieji veiksmai 2007/468/BUSP dėl paramos Visuotinio branduolinių bandymų uždraudimo sutarties organizacijos (CTBTO) parengiamosios komisijos veiklai jos stebėsenos bei tikrinimo gebėjimams stiprinti ir įgyvendinant ES kovos su masinio naikinimo ginklų platinimu strategiją (OL L 176, 2007 7 6, p. 31).

      (4)  2008 m. liepos 15 d. Tarybos bendrieji veiksmai 2008/588/BUSP dėl paramos Visuotinio branduolinių bandymų uždraudimo sutarties organizacijos (CTBTO) parengiamosios komisijos veiklai siekiant stiprinti jos stebėsenos bei tikrinimo gebėjimus ir įgyvendinant ES kovos su masinio naikinimo ginklų platinimu strategiją (OL L 189, 2008 7 17, p. 28).

      (5)  2010 m. liepos 26 d. Tarybos sprendimas 2010/461/BUSP dėl paramos Visuotinio branduolinių bandymų uždraudimo sutarties organizacijos (CTBTO) Parengiamosios komisijos veiklai siekiant stiprinti jos stebėsenos bei tikrinimo pajėgumus ir įgyvendinant ES kovos su masinio naikinimo ginklų platinimu strategiją (OL L 219, 2010 8 20, p. 7).

      (6)  2012 m. lapkričio 13 d. Tarybos sprendimas 2012/699/BUSP dėl Sąjungos paramos Visuotinio branduolinių bandymų uždraudimo sutarties organizacijos Parengiamosios komisijos veiklai siekiant stiprinti jos stebėsenos bei tikrinimo pajėgumus ir įgyvendinant ES kovos su masinio naikinimo ginklų platinimu strategiją (OL L 314, 2012 11 14, p. 27).

      (7)  2015 m. spalio 12 d. Tarybos sprendimas (BUSP) 2015/1837 dėl Sąjungos paramos Visuotinio branduolinių bandymų uždraudimo sutarties organizacijos (CTBTO) Parengiamosios komisijos veiklai siekiant stiprinti jos stebėsenos bei tikrinimo pajėgumus ir įgyvendinant ES kovos su masinio naikinimo ginklų platinimu strategiją (OL L 266, 2015 10 13, p. 83).

      PRIEDAS

         Sąjungos parama CTBTO parengiamosios komisijos veiklai, siekiant sustiprinti jos stebėsenos ir tikrinimo pajėgumus, sustiprinti CTBT ankstyvo įsigaliojimo perspektyvas ir remti CTBT visuotinį taikymą, įgyvendinant ES kovos su masinio naikinimo ginklų platinimu strategiją

      1.   Parama tikrinimo technologijoms ir stebėsenos sistemai

         1 projektas. Tikslinių sertifikuotų TSS pagalbinių seisminių (PS) stočių palaikymo gerinimas

      Bendra informacija
      Daugiausia dėmesio bus skiriama tam, kad būtų toliau sprendžiamos problemos, susijusios su PS stotimis, kuriose reikia imtis skubių techninės priežiūros veiksmų, konkrečiai – stotimis, kurios yra su finansiniais sunkumais susiduriančiose šalyse, be kita ko, tais atvejais, kai operacijas vykdančių PS stočių geografinis tankis svarbiuose regionuose yra nedidelis, kartu vykdant profilaktinę techninę priežiūrą. Ši veikla vykdoma sprendžiant įrangos nusidėvėjimo klausimus ir modernizuojant įrangą, taip pat geriau tausojant įrangą.
      Kaip ir ankstesnių programų atveju, būtini visą darbo laiką dirbantys specialieji darbuotojai, kurie planuotų ir vykdytų darbo projektus atitinkamose PS stotyse, taip pat lėšos atsarginėms dalims ir kelionėms.
      Tikslai
      Pagrindinis tikslas – užtikrinti, kad tikslinių PS stočių techninis lygis būtų tvariai suderintas su TSS reikalavimais. PS stotys yra TSS seisminės infrastruktūros pagrindas ir būtina nuolat vykdyti jų techninę priežiūrą. Pasiekti šį tikslą gali padėti tinkama profilaktinė techninė priežiūra ir susijęs įrangos tausojimas. To siekiama kartu vykdant ir kitas užduotis, pavyzdžiui, PS stočių operatorių mokymą. Pirmenybė bus teikiama toms PS stotims, kuriose labai reikalinga techninė ir finansinė parama, pavyzdžiui, Afrikoje, besivystančiose Azijos ir Vidurinės Azijos šalyse esančioms stotims.
      Rezultatai
      Didesnis PS tinklo duomenų prieinamumas ir duomenų kokybė: PS tinklas padeda gerinti vietos nustatymo tikslumą tikslinėse PS stotyse, be kita ko, regionuose, kuriose seisminiai reiškiniai buvo aptikti pagrindiniu tinklu ir dėl šios priežasties padidėjo branduolinių sprogimų seisminė aprėptis. Sustiprinus PS stočių palaikymo struktūrą padidėja Sąjungos matomumas.

         2 projektas. Indėlis į inertinių dujų mėginių ėmimo sistemų plėtojimą atliekant geresnei ksenono adsorbcijai skirtų medžiagų tyrimus

      Bendra informacija
      Gerinant branduolinių sprogimų stebėseną ir tikrinant, kaip visame pasaulyje laikomasi Visuotinio branduolinių bandymų uždraudimo sutarties (CTBT), itin svarbi yra radioaktyviųjų ksenono izotopų ( 133Xe, 135Xe, 133mXe ir 131mXe) veiksminga koncentracija mažais tūriais įvairiomis fizinėmis sąlygomis ir veiksmingas bei visiškas šių ksenono izotopų išsiskyrimas iš adsorbcinių medžiagų. Pirmiau nurodyti ksenono izotopai yra pagrindiniai branduolių dalijimosi radionuklidai, stebimi naudojant TSS radionuklidų tinklo inertinių dujų komponentą, ir bet kokie patobulinimai, kuriuos būtų galima padaryti būsimose sistemose, bus nepaprastai vertingi.
      Tikslai
      Šiuo pasiūlymu siekiama užtikrinti, kad būtų geriau suprantami adsorbciniai mechanizmai, desorbcijos sąlygos ir atitinkamų medžiagų savybės įvairiomis sąlygomis, kurios yra svarbios itin veiksmingai ksenono koncentracijai CTBT tikrinimo sistemoje. Bus atliktas laboratorinis tyrimas siekiant ištirti, kurie parametrai yra svarbūs, ir nustatyti svarbiausią informaciją apie tai, kaip būtų galima modifikuoti medžiagas siekiant optimizuoti jų charakteristikas, įskaitant, inter alia, adsorbcijos ir desorbcijos pajėgumus, tankį ir ilgaamžiškumą.
      Rezultatai
      Bus parengta laboratorijos ataskaita, kurioje bus išsamiai išdėstyti šie rezultatai ir rekomendacijos dėl įgyvendinimo visuose TSS įrenginiuose, – taip bus pagerintas supratimas, kaip būtų galima optimizuoti esamas adsorbcines medžiagas, ir nustatytos naujesnės medžiagos siekiant pagerinti radioaktyviojo ksenono aptikimo pajėgumus TSS įrenginiuose.

         3 projektas. Tolesnis radioaktyviojo ksenono fono matavimo kampanijų vykdymas įvairiuose pasaulio regionuose

      Bendra informacija
      Visuotinio branduolinių bandymų uždraudimo sutarties organizacijos parengiamoji komisija vykdo radioaktyviojo ksenono fono matavimus naudodama labai jautrias sistemas. Gavusi Sąjungos įnašą pagal Bendruosius veiksmus 2008/588/BUSP, CTBTO parengiamoji komisija parengė ir įsigijo dvi transportuojamas sistemas, skirtas radioaktyviesiems ksenono izotopams 133Xe, 135Xe, 133mXe ir 131mXe matuoti. Įgyvendinant Sprendimą 2012/699/BUSP, šios dvi matavimo sistemos buvo eksploatuojamos Kuveite, Džakartoje, Mucu ir Manade. Jos suteikė daug informacijos apie radioaktyviojo ksenono foną.
      Įgyvendinant Sprendimą (BUSP) 2015/1837, abi matavimo kampanijos Kuveite ir Indonezijoje buvo pratęstos. Inicijuoti kontaktai su galimomis kitomis priimančiosiomis šalimis ir šiuo metu svarstomi bendradarbiavimo susitarimai.
      Tikslai
      CTBTO planuoja perkelti dvi mobilias sistemas, įsigytas pagal Bendruosius veiksmus 2008/588/BUSP ir šiuo metu eksploatuojamas Kuveite ir Indonezijoje. Svarstomi bendradarbiavimo susitarimai su būsimomis priimančiosiomis šalimis.
      Tinklo aprėpties požiūriu Pietryčių Azijos regionas yra labai svarbus CTBTO, nes šiuo metu ten neveikia jokia TSS inertinių dujų sistema. Eksploatuojant fono matavimo kampanijai skirtą mobilią sistemą bus ne tik gerokai sustiprinta to pasaulio regiono aprėptis, bet ir suteikta galimybė:

                  —

                  pagerinti mūsų supratimą apie regioninį radioaktyviojo ksenono foną pusiaujo regionuose, kuriuose dėl daugelio intensyvių reiškinių inertinių dujų sklaida yra labai sudėtinga;

                  —

                  dar labiau patobulinti atmosferos ir sklaidos modelius, kad jie geriau pavaizduotų oro masių judėjimą tame pasaulio regione.

            CTBTO planuoja matavimo kampaniją Pietryčių Azijos regione vykdyti bent 12 mėnesių, kad būtų apimtas visas metų laikų kaitos lemiamas svyravimas.
      CTBTO siekia Pietryčių Azijos regione eksploatuoti dar vieną mobilią sistemą. Įvykdžius trumpą Sąjungos finansuotą matavimo kampaniją buvo pateikta daug įžvalgų apie radioaktyviojo ksenono fono charakteristikų nustatymą. Norint papildyti ir patobulinti mūsų žinias apie regioninį radioaktyviojo ksenono foną būtina surengti ilgesnę matavimo kampaniją. Pagrindinis šios papildomos kampanijos tikslas – suteikti galimybę nustatyti Pietryčių Azijos regiono charakteristikas per visą 12 mėnesių ciklą, apimantį visų metų laikų sąlygas. Vietovė bus atrinkta siekiant eksploatuoti sustiprintą regioninį jutiklių tinklą (t. y. didesnio tankio, palyginti su dabartiniu TSS inertinių dujų tinklu). Tai bus pirmas kartas, kai bent dvi sistemos bus labai glaudžiai tarpusavyje susietos – tai suteiks galimybę atlikti daugiau mokslinių tyrimų dėl sistemų kryžminės patikros, aptikimo atvejų abipusės koreliacijos, nedidelio masto Pernešimo atmosferoje modeliavimo (PAM) plėtojimo ir kt. Atliekant tuos tyrimus galėtų būti naudinga partnerystė su tomis regiono valstybėmis, kurios irgi planuoja savanoriškus įnašus šioje srityje.
      Užbaigus šias kampanijas CTBTO planuoja atlikti papildomus matavimus tose srityse, kuriose bendras radioaktyviojo ksenono fonas nėra pakankamai žinomas ir suprantamas. Pageidaujama matavimus visų pirma atlikti Lotynų Amerikos, Azijos ir Afrikos pusiaujo vietovėse.
      Norint tęsti tas matavimo kampanijas reikia lėšų, kad dviejų metų laikotarpiu tas dvi mobilias inertinių dujų sistemas būtų galima pervežti į naujas vietoves, jas eksploatuoti ir vykdyti jų techninę priežiūrą.
      Rezultatai
      Nauda – būtų geriau suprantamas bendro inertinių dujų fono svyravimas ir pagerinta inertinių dujų stebėsenos tinklo aprėptis. Užbaigus šias matavimo kampanijas, CTBTO galės šias sistemas naudoti tolesniems inertinių dujų fono įvairiais geografiniais lygmenimis tyrimams ir naudoti jas kaip atsargines ir (arba) mokymo sistemas.

         4 projektas. Ansamblinio prognozavimo sistema (APS), kuria kiekybiškai vertinamos neapibrėžtys ir pasikliovimo lygmuo PAM imitacijose

      Bendra informacija
      Kaip nurodyta CTBT protokolo I dalies 18 punkto a papunktyje, Tarptautinis duomenų centras (IDC) turėtų pateikti vertes ir susijusias neapibrėžtis, apskaičiuotas kiekvienam įvykiui, kurio vietą nustato IDC. Kadangi Pernešimo atmosferoje modeliavimu (PAM) prisidedama prie įvykių vietos nustatymo, turėtų būti nustatytos susijusios neapibrėžtys.
      Pripažinta, kad neapibrėžtis galima įvertinti naudojantis lygiaverčių imitacijų rinkiniu – ansambliu, o ne viena imitacija. Šiam projektui bus naudojami meteorologiniai APS duomenys (Europos vidutinės trukmės orų prognozių centro, nacionalinių aplinkos prognozavimo centrų ar kiti duomenys), kad būtų sukurtas duomenų rinkinys, apimantis daugelį tų pačių atvejų imitacijų. Tada tas duomenų rinkinys bus naudojamas kuriant priemones, kuriomis būtų vertinamos neapibrėžtys ir pasikliovimo lygmuo PAM imitacijose. Nepriklausomas duomenų rinkinys padės patvirtinti ir pademonstruoti naująsias priemones.
      Tikslai

                  —

                  Kurti patvirtintą prototipą, kuriuo būtų vertinamos neapibrėžtys ir pasikliovimo lygmuo PAM imitacijose.

                  —

                  Bendradarbiaujant su naudotojais nustatyti poreikius.

                  —

                  Nustatyti naudotinus meteorologinius APS duomenis.

                  —

                  Sukurti PAM imitacijų duomenų rinkinį.

                  —

                  Kurti priemones, kuriomis būtų vertinamos neapibrėžtys ir pasikliovimo lygmuo.

                  —

                  Tvirtinti priemones.

                  —

                  Pritaikyti naująją pirminę sąsają, kad būtų nustatytos neapibrėžtys ir pasikliovimo lygmuo.

                  —

                  Užtikrinti, kad patvirtintu prototipu būtų galima naudotis atliekant realių atvejų testavimą.

            Rezultatai
      APS grindžiami produktai padės priimti svarbius sprendimus, nes jais bus suteikta objektyvi informacija, kuria remiantis bus galima kiekybiškai įvertinti neapibrėžtis ir pasikliovimo lygmenį PAM imitacijose bet kuriuo konkrečiu atveju. Jie taip pat suteiks mokslinį pagrindą siekiant pademonstruoti, kaip remiantis PAM gairėmis galima gauti vertingos informacijos, nepaisant būdingų neapibrėžčių, siejamų su atmosferos imitacijomis.

         5 projektas. IDC PAM priemonių skiriamosios gebos didėjimo teikiamos naudos mokslinis vertinimas

      Bendra informacija
      Rengiant PAM grindžiamas gaires paprastai naudingas meteorologinių laukų, kurie yra būtini PAM vykdymo tikslais, ir pačių PAM skiriamosios gebos padidėjimas, ypač trumpesniems laiko intervalams. IDC jau beveik užbaigti du šios srities projektai: operacinis šaltinio–imtuvo jautrumo (SRS) laukų kūrimas užtikrinant didesnę skiriamąją gebą (0,5o per 1 valandą) ir didelės skiriamosios gebos (HR) meteorologinių laukų kūrimas pagal poreikį konkrečių įvykių (inspekcijų vietoje (OSI), branduolinių bandymų, branduolinių incidentų ir t. t.) bet kurioje pasaulio vietoje atveju. Tie HR meteorologiniai laukai bus integruoti taikant „Flexpart“ – programinę priemonę, kurioje naudojamas lagranžiano pernešimo ir sklaidos modelis, kad prireikus būtų kuriami labai didelės skiriamosios gebos (~ 0,05o) PAM produktai. Bus atliktas mokslinis patikrinimas, kad būtų pademonstruota ir kiekybiškai įvertinta šių dviejų projektų nauda PAM produktams.
      Tikslai

                  —

                  Įrodyti skiriamosios gebos didėjimo pridėtinę vertę naudojant stebėjimą ir modelių palyginimą.

                  —

                  Sukurti pirminę sąsają siekiant greitai parengti perspektyvines ir atgalines PAM imitacijas, HR meteorologinius laukus ir PAM informaciją, grindžiamą bet kuriai vietovei skirtais HR meteorologiniais laukais.

            Rezultatai
      Mokslinis skiriamosios gebos didėjimo teikiamos naudos PAM generuotai informacijai pagrindimas padės patvirtinti naujų pajėgumų (didesnės skiriamosios gebos operacinio SRS, HR meteorologinių laukų) naudingumą operacinėje sistemoje.
      Pirminė sąsaja suteiks galimybę parengti išsamią informaciją, kuria bus galima naudotis inspekcijų vietoje metu arba kitų išimtinių įvykių (branduolinių bandymų, branduolinių incidentų ir t. t.) metu.

         6 projektas. Veikla rengiantis IDC perprojektavimo 3 etapui

      Bendra informacija
      2014 m. sausio mėn.–2017 m. balandžio mėn. CTBTO vykdė IDC perprojektavimo 2 etapo (RP2) projektą, kurio tikslas – sukurti visapusišką programinės įrangos struktūrą, kuria remiantis ateinantį dešimtmetį būtų kuriama nauja programinė įranga ir atnaujinamos dabartinės sistemos.
      Sukurta struktūra žymiai geresnė negu dabartinė, be kita ko:

                  —

                  padidintas naudotojo sąsajos lankstumas analitinių priemonių atžvilgiu, pagerintas analitikų atliekamos peržiūros darbo srautas, įvykių valdymas, įvykių abipusė koreliacija ir palyginimas, žemėlapio priemonė ir žemėlapio integravimas, bangos formos kokybės kontrolės kaukių vizualizavimas ir koregavimas, dažnio-bangos skaičiaus vaizdavimas, padidinta parama analitikų mokymui;

                  —

                  užtikrintas išsamus duomenų kilmės registravimas siekiant suprasti, kaip buvo gauti duomenų apdorojimo rezultatai, ir ištirti, kaip keitėsi rezultatas atsižvelgiant į turimos informacijos pasikeitimus;

                  —

                  išplečiamumas – vienas iš pagrindinių požymių, integruotas visuose komponentuose;

                  —

                  lanksti seisminės, hidroakustinės ir infragarso (SHI) grandinės konfigūracija, palaikoma grafinėmis priemonėmis;

                  —

                  sudarytos palankesnės sąlygos sukurti naują bendradarbiavimu grindžiamo programinės įrangos plėtojimo modelį remiantis geriausios praktikos pavyzdžiais atvirosios programinės įrangos plėtojimo srityje;

                  —

                  padidinti stebėsenos ir testavimo pajėgumai – testo duomenų rinkinio pakartojimas (Test Data Set Replay).

            RP2 buvo vykdomas naudojantis JAV nepiniginiu įnašu ir pagal Sprendimą (BUSP) 2015/1837 skirtomis lėšomis. Tos lėšos buvo panaudotos visų pirma techninio pobūdžio susitikimams su valstybių narių ekspertais finansuoti siekiant užtikrinti aktyvų dalyvavimą RP2. Tomis lėšomis taip pat buvo remiama prototipų kūrimo veikla siekiant parodyti, kaip nacionalinių duomenų centrų (NDC) suteikta programinė įranga gali būti integruota į perprojektuotą struktūrą.
      Rengdamasis trečiam IDC perprojektavimo etapui, kuriame bus įdiegti RP2 struktūra grindžiami kodai, IDC siekia padidinti technologijų parengtumo lygį kelių algoritmų, kurių įtraukimo į perprojektuotą programinę įrangą galimybę būtų galima apsvarstyti, atveju. Šiame pasiūlyme konkrečiai nagrinėjami algoritmai, kurie suteikia geresnes galimybes apdoroti pakartotinių seisminių smūgių sekų duomenis automatiniu arba pusiau automatiniu režimu.
      Tikslai
      Šio projekto tikslas – sukurti prototipą ir palyginti ne daugiau kaip trijų būdų, kuriais siekiama pagerinti pakartotinių smūgių sekų duomenų apdorojimą, naudojimo efektyvumą.
      Svarstomi šie algoritmai:

                  —

                  du abipuse koreliacija grindžiami būdai;

                  —

                  autoregresiniais Akaike informacinio kriterijaus (AIC) metodais grindžiamas būdas.

            Siektini rezultatai

                  —

                  Kiekvieno iš pirmiau nurodytų trijų būdų atveju bus sukurtos eksperimentinės automatinio apdorojimo grandinės, apimančios tris svarstomus algoritmus (po vieną kiekvienoje grandinėje). Tai reiškia, kad taikant šiuos metodus bus automatizuoti kai kurie rankiniu būdu atliekami veiksmai.

                  —

                  Kiekviena grandinė veiks tos pačios reprezentatyvių įvykių, kurie sukelia pakartotinius smūgius, aibės pagrindu.

                  —

                  Bus parengti ir įgyvendinti keli automatiniai testai, kurie suteiks galimybę rinkti statistinę informaciją apie tris algoritmus, veikiančius reprezentatyvios įvykių aibės pagrindu, rezultatų palyginimo tikslais.

                  —

                  Automatinių testų metu surinkti statistiniai duomenys bus naudojami algoritmų veikimo reprezentatyviųjų duomenų rinkinių atžvilgiu rezultatams palyginti.

                  —

                  IDC Stebėsenos ir duomenų analizės skyriaus (MDA) SHI analitikai taip pat įvertins šių trijų algoritmų naudojimo rezultatus algoritmų kokybės požiūriu; šis aspektas bus analitikų peržiūros atskaitos taškas.

                  —

                  Galutiniai siektini rezultatai turėtų būti ataskaita ir rekomendacija, apibendrinančios pirmiau nurodytas išvadas, kuriomis remiantis būtų nustatyta, kuris iš trijų būdų (jei kuris nors yra tinkamas) turėtų būti toliau plėtojamas ir įgyvendinamas operacinėje sistemoje. Tai turėtų apimti pastangų, kurių dar reikia norint užbaigti kūrimą, įvertinimą.

            Projektas bus vykdomas 1,5 metų, pradedant 2018 m. antrą ketvirtį. Numatoma, kad maždaug 60 % visų pastangų, kurios daugiausia bus dedamos pirmaisiais projekto vykdymo metais, bus skirta eksperimentinių grandinių kūrimui. Likusi visų pastangų dalis bus skirta automatinių testų kūrimui, jų rezultatų rinkimui ir analizei.
      Rezultatai
      Pagrindinė projekto teikiama nauda – padidinti algoritmo, kuris turi didelį potencialą sumažinti analitikų darbo krūvį, techninio parengtumo lygį. Pakankamai aukšto technologinio parengtumo lygio programinė įranga į perprojektuotą sistemą gali būti įdiegta patiriant mažesnę riziką. Remiantis šio darbo rezultatais, gali būti atliktas išsamesnis pastangų, kurių reikia likusiam darbui atlikti siekiant atrinktą algoritmą įdiegti į operacijas, įvertinimas.
      Kai kurie šio projekto vykdymo metu sukurti prototipo kodai gali būti integruoti į galutinę sisteminę programinę įrangą.
      2.   Inspekcijų vietoje (OSI) pajėgumų stiprinimas

         Projektas. Inertinių dujų apdorojimo ir aptikimo stiprinimas OSI tikslais

      Bendra informacija
      Laikinajam techniniam sekretoriatui (LTS) priklausanti OSI tinkama naudoti inertinių dujų (NG) sistema, skirta radioaktyviojo ksenono apdorojimui ir aptikimui (OSI NG sistema), buvo sukurta finansuojant Europos Sąjungai (Sprendimas 2010/461/BUSP). Ta sistema buvo sukurta 2014 m. pradžioje ir sėkmingai toliau naudota tais metais IFE14 – CTBTO parengiamosios komisijos 2014 m. surengtų integruotų pratybų realiomis sąlygomis – metu, siekiant imituoti beveik visą inspekciją vietoje Jordanijoje. Tų pratybų metu OSI NG sistema patikimai ir tiksliai nustatė 131mXe – 133Xe santykį. Be to, ta sistema atitiko techninius reikalavimus dėl šių izotopų mažiausio aptinkamo aktyvumo.
      Nors pratybos parodė, kad OSI NG sistema atitinka pagrindinius radioaktyviojo ksenono aptikimo efektyvumo parametrus, IFE14 išorės vertinimo grupės techninėje ataskaitoje taip pat nustatyta keletas eksploatacinių parametrų, kurie turi būti nagrinėjami toliau plėtojant inertinių dujų apdorojimo ir aptikimo pajėgumus. Panašiai, 2016 m. OSI 23 praktinio seminaro dėl tolesnio OSI įrangos sąrašo plėtojimo metu buvo padaryta išvada, kad radioaktyviojo ksenono gryninimo ir matavimo pajėgumai, kiek tai susiję su tvirtumu, paprastumu ir projektavimu, turi būti gerinami prioriteto tvarka siekiant pagerinti jų veikimo rezultatus. Tokia pagerinta OSI NG sistema yra būtina norint užbaigti rengti OSI lauko laboratorijos projektą ir užtikrinti jos veikimą – tai daro tiesioginį poveikį reikiamiems greitojo dislokavimo ir paramos vietoje pajėgumams.
      Tikslai
      Vadovaujantis vykdant IFE14 peržiūrą ir su ja susijusią tolesnę veiklą pateiktomis rekomendacijomis, šiuo pasiūlymu siekiama pagerinti dabartinę OSI NG sistemą. Projekto tikslas – pritaikyti sistemą oro transportui ir lengvam judėjimui į operacijų bazę, iš jos ir joje, taip pat patikimam ir paprastam veikimui lauko laboratorijos aplinkoje. Remiant OSI veiksmų plano projektą 3.11 „Inertinių dujų laboratorija“, kuriuo siekiama, inter alia, padidinti patogumą naudoti, moduliškumą ir sistemos patikimumą, turi būti perprojektuoti ir (arba) sukurti šie sistemos komponentai:

                  —

                  detektoriaus stovas ir švino skydas, siekiant palengvinti įdiegimą ir pakoreguoti sunkio centrą;

                  —

                  dujų atskyrimas, siekiant sumažinti energijos vartojimą ir nuo nešančiųjų helio dujų pereiti prie lengviau atokiose vietovėse gaunamų medžiagų;

                  —

                  programinė įranga, siekiant supaprastinti procesus, tinkamus inspektorių valdomai sistemai;

                  —

                  bendras inžinerinis projektas, siekiant kuo labiau padidinti integravimą atsižvelgiant į OSI greitojo dislokavimo koncepciją.

            Rezultatai
      Patobulinta ir veiksmingesnė bei efektyvesnė LTS priklausanti inertinių dujų OSI laboratorija, kurioje užtikrinama supaprastinta naudotojo sąveika ir didesnis patikimumas bei tvirtumas, pagerins inspektorių darbą OSI metu; atitinkamai taip remiama Sąjungos politika ir pasiryžimas užtikrinti CTBT įsigaliojimą.
      3.   Integruotas pajėgumų stiprinimas ir informavimo veikla

      A.   Tolesnis NDC paketo diegimo plėtojimas

         1 projektas. SHI duomenų automatinio apdorojimo ir integravimo pajėgumų NDC programų paketuose stiprinimas

      Bendra informacija
      2016 m. liepos mėn. CTBTO parengiamoji komisija išleido NDC paketo 4.0 versiją, kuri apima naujus modulius, sukurtus vykdant projektą „Išplėstinis NDC paketas“. Šioje versijoje gerokai pagerinti NDC apdorojimo pajėgumai užtikrinant automatinės ir interaktyvios infragarso duomenų analizės priemones ir integruojant SeisComP3 programinės įrangos rinkinį, skirtą automatiniam seisminių-akustinių duomenų apdorojimui. Į SeisComP automatinio apdorojimo grandinę buvo integruoti IDC STA/LTA detektorius ir DTK-PMCC detektorius. Įdiegus šią versiją, IDC lokatoriui signalas gali būti perduotas naudojant SeisComP interaktyviąją peržiūros priemonę „scolv“. Keli konvertavimo moduliai palaiko IDC duomenų ir produktų integravimą į SeisComP grindžiamą apdorojimo grandinę ir palengvina stoties konfigūracijos informacijos sinchronizaciją tarp nacionalinių duomenų centrų (NDC) ir IDC pasitelkiant duomenų paiešką ir importavimo modulius arba duomenų bazės dauginimą.
      Nors naujieji moduliai suteikia NDC galimybę atgaminti IDC seisminių ir infragarso duomenų detektorių rezultatus, hidroakustinių duomenų apdorojimo klausimas dar nebuvo svarstomas. Be to, Seiscomp grindžiamos automatinio apdorojimo grandinės generuoti įvykiai gerokai skiriasi nuo IDC generuotų įvykių. Taip yra dėl programinės įrangos, naudojamos įvykiams generuoti IDC ir SeisComP grandinėse, skirtumų.
      Tikslai
      Šio projekto tikslas – išplėsti SeisComP ir SeisComP modulių, kurie diegiami NDC pakete, pajėgumus siekiant:

                  —

                  hidroakustiniams duomenims skirtą IDC signalų detektorių integruoti į NDC paketą, įskaitant hidroakustiniams aptikimams būdingų charakteristikų nustatymą. Tai suteiktų galimybę nacionaliniams duomenų centrams aptikti signalus iš TSS hidroakustinių stočių, naudojančių tą pačią programinę įrangą, kuri naudojama apdorojimui IDC;

                  —

                  IDC naudojamą NET-VISA detektorių integruoti į SeisComP apdorojimo grandinę ir galutiniam naudotojui suteikti galimybę naudotis sąsaja siekiant konfigūruoti NET-VISA kaip numatytąjį susiejiklį, kuris būtų naudojamas SeisComP. Tai padėtų nacionaliniams duomenų centrams, kurie TSS duomenis apdoroja naudodami SeisComP automatinę grandinę, sukurti tam įvykių aibę, kuri būtų panašesnė į tą, kuri generuota IDC;

                  —

                  stiprinti TSS duomenų integravimo į kitą atvirąją seisminės analizės programinę įrangą, pavyzdžiui, į SEISAN, pajėgumus.

            Siektini rezultatai
      Visi šiuo projektu siektini rezultatai yra susiję su programinės įrangos modulių, kurie yra NDC paketo dalis, tobulinimu, taip pat su naujais programinės įrangos moduliais, kurie bus įdiegti būsimose NDC paketo versijose. Šie nauji ir patobulinti programinės įrangos moduliai nurodyti toliau.

                  —

                  Dabartinis į SeisComP integruotas NDC paketo modulis „scdfx“ patobulintas, kad galėtų apdoroti hidroakustinius duomenis ir išsaugoti visas IDC užregistruotų hidroakustinių aptikimų charakteristikas.

                  —

                  IDC HASE modulis, skirtas azimutui ir hidroakustinių signalų gavimo lėtumui nustatyti, integruotas į SeisComP modulį.

                  —

                  NET-VISA susiejiklis integruotas į SeisComP kaip nebūtinasis susiejiklis, kuris gali būti konfigūruotas siekiant jį naudoti vietoj SeisComP numatytojo susiejiklio.

                  —

                     SeisComP patobulinta, kad joje būtų galima išsaugoti papildomas hidroakustinių aptikimų charakteristikas, taip pat infragarso aptikimų pikselius ir pikselių grupes.

                  —

                  Patobulinti SeisComP eksporto moduliai, kad aptikimai ir jų charakteristikos, skirtos hidroakustinei ir infragarso programinei įrangai, galėtų būti eksportuojami į atvirojo kodo duomenų bazę.

                  —

                  Patobulinta dabartinė programinė įranga, kad būtų galima atlikti visą TSS seisminių stočių konfigūraciją ir TSS duomenis importuoti į SAEISAN siekiant juos apdoroti kartu su ne TSS duomenimis, kurie svarbūs nacionaliniams duomenų centrams.

            Šis projektas bus vykdomas 12 mėnesių, naudojant lanksčiuosius programinės įrangos kūrimo metodus, pavyzdžiui, „Scrum“ arba „Kanban“, numatant išleistinus programinės įrangos išplėtimus ir užtikrinant, kad kas 4 savaites padidėtų funkcionalumas.
      Planuojama surengti du praktinius seminarus su NDC atstovais siekiant šių tikslų:

                  —

                  Pirmame seminare bus pristatytas projektas ir suteikta galimybė NDC atstovams nurodyti jų pačių NDC svarbius naudojimo atvejus, kuriais gali būti naudinga naudoti SeisComP automatinį susiejiklį (NET-VISA), siekiant formuoti SHI įvykius. Be to, tikimasi, kad testavimo tikslais nacionaliniai duomenų centrai tarptautiniam duomenų centrui pateiks testų duomenis iš jiems svarbių tinklų.

                  —

                  Antras seminaras turėtų būti laikomas projekto vykdymo metu sukurtos programinės įrangos testavimo laikotarpio pradžia. Tikėtina, kad ši programinė įranga apims į SeisComP integruotą NET-VISA susiejiklį ir į SeisComP integruotas PS stočių hidroakustinių duomenų apdorojimo priemones.

            Rezultatai
      Galutinis siektinas rezultatas bus SeisComP grindžiama patobulinta automatinio apdorojimo grandinė, kuri turės būti išplatinta NDC.
      Pagrindinis rezultatas – suteikti NDC papildomų pajėgumų automatiniu būdu apdoroti IDC duomenis, NDC pakete sujungti duomenis iš TSS ir ne TSS stočių ir atgaminti IDC rezultatus atliekant automatinį apdorojimą NDC pakete.

         2 projektas. Infragarso duomenų apdorojimui skirtos interaktyvios sistemos plėtotė

      Bendra informacija
      Nuo 2013 m. IDC dirba tiek infragarso automatinės sistemos perprojektavimo, tiek projektų „Išplėstinis NDC paketas“ klausimais, o 2016 m. išleido atitinkamą programinės įrangos versiją. Pastangos, susijusios su infragarso duomenų apdorojimo sistema, apėmė automatinės apdorojimo matricos stočių sistemos ir interaktyvios peržiūros programinės įrangos kūrimą. Tada šios priemonės buvo integruotos į NDC paketą ir IDC aplinką.
      Pirminė nacionalinių duomenų centrų grįžtamoji informacija yra teigiama, nes jie įgijo pajėgumų infragarso technologijų srityje. Šiuo metu IDC gauna prašymų dėl infragarso technologijoms skirto mokymo, taip pat pasiūlymų dėl priemonių tobulinimo ir plėtojimo, o tai yra daugiau, negu numatyta techninės priežiūros veikla.
      IDC norėtų toliau dėti pastangas, kad būtų užbaigta kurti infragarso duomenų apdorojimo sistema siekiant patenkinti IDC ir TSS poreikius, taip pat paremti NDC prašymą dėl programinės įrangos ir į jį atsižvelgti.
      Tikslai:

                  —

                  remti stočių apdorojimo sistemos plėtojimą, kad būtų nuolat tenkinami TSS ir IDC operacijų palaikymo poreikiai;

                  —

                  paremti NDC prašymus dėl programinės įrangos, jos atnaujinimo ir funkcijų, kad NDC galėtų vykdyti savo veiklą;

                  —

                  toliau diegti naujausias funkcijas, kad būtų galima geriau analizuoti infragarso signalus, siekiant išlaikyti infragarso technologijų mokslinį patikimumą CTBTO;

                  —

                  dirbti siekiant įtraukti infragarso bangų sklidimo modelius, pagal kuriuos galima atlikti neapibrėžčių kiekybinį įvertinimą, kartu nustatant didelės skiriamosios gebos atmosferines specifikacijas infragarso fazės susiejimo, įvykio formavimosi ir išsamios įvykio analizės metu, kad būtų pasiekti vidutinio laikotarpio strategijos tikslai.

            Rezultatai:

                  —

                  toliau didinti IDC infragarso sistemos techninį ir mokslinį patikimumą ir užtikrinti IDC ir TSS operacijų palaikymą;

                  —

                  toliau intensyvinti veiklą NDC paketo programinės įrangos srityje, kuri buvo pradėta pagal Sprendimą 2012/699/BUSP ir pratęsta pagal Sprendimą (BUSP) 2015/1837, kad nacionaliniai duomenų centrai galėtų apdoroti TSS pateiktus duomenis tiek CTBT įgyvendinimo stebėsenos, tiek nacionaliniais tikslais. Vykdant tą veiklą buvo sukurta tvirta NDC naudotojų bazė, o siūlomo projekto rezultatai padės įgyti NDC pasitikėjimą tikrinimo sistemos patikimumu;

                  —

                  bendradarbiauti su nacionaliniais duomenų centrais, kad dedant pastangas IDC perprojektavimo srityje būtų sukurta pažangiausia infragarso sistema.

            B.   Integruotas informavimo ir pajėgumų stiprinimas pasitelkiant techninę pagalbą, švietimą ir mokymą

         Projektas. Bendradarbiavimas su sutartį pasirašiusiomis ir jos nepasirašiusiomis valstybėmis siekiant remti CTBT ir jos tikrinimo sistemą užtikrinant integruotą informavimo ir pajėgumų stiprinimą

      Bendra informacija
      Pasitvirtino, kad siekiant sustiprinti CTBT tikrinimo sistemą būtina stiprinti pajėgumus. Daugelis CTBT TSS stočių yra arba bus besivystančių šalių teritorijoje ir jas valdo besivystančių šalių institucijos. Be to, daugelis besivystančių šalių kuria ir gerina savo NDC, kad jie galėtų visokeriopai pasinaudoti tikrinimo sistemos generuojamais duomenimis ir produktais. Šiuo atžvilgiu, finansuojant Sąjungos lėšomis, daugiau kaip 40 nacionalinių duomenų centrų buvo įdiegtos pajėgumų stiprinimo sistemos, kurioms reikia reguliarios techninės priežiūros ir kurias kartais reikia pakeisti.
      Vykdant integruoto informavimo ir pajėgumų stiprinimo veiklą besivystančių šalių ekspertams suteikiama reikiama bendra informacija ir rengiamas mokymas siekiant sudaryti palankesnes sąlygas jų dalyvavimui CTBTO parengiamosios komisijos sprendimų priėmimo ir politikos rengimo procesuose. Toks dalyvavimas yra itin svarbus siekiant patvirtinti CTBT demokratinį ir dalyvaujamąjį pobūdį; tai savo ruožtu yra pasitikėjimo stiprinimo priemonė, padedanti gauti CTBT nepasirašiusių valstybių paramą.
      Vienas iš pagrindinių integruoto informavimo ir pajėgumų stiprinimo elementų yra tai, kad sekretoriatas toliau vykdo mokymo ir švietimo veiklą, kuria siekiama stiprinti ir išlaikyti būtinus pajėgumus, susijusius su CTBT ir jos tikrinimo sistemos techniniais, moksliniais, teisiniais ir politiniais aspektais, ypač daug dėmesio skiriant CTBT nepasirašiusioms arba neratifikavusioms valstybėms. Ta mokymo ir švietimo veikla apima visų skyrių pastangas bei išteklius, jai taip pat naudingas Pripažintų ekspertų grupės narių dalyvavimas ir CTBTO jaunimo grupės narių teikiama parama.
      Tikslai
      CTBTO parengiamosios komisijos integruoto informavimo ir pajėgumų stiprinimo veiklos tikslai yra šie:

                  a)

                  prisidėti užtikrinant CTBT visuotinį taikymą;

                  b)

                  gerinti CTBT įsigaliojimo perspektyvas ir

                  c)

                  stiprinti ir išlaikyti paramą CTBT tikrinimo sistemai.

            Veikla siekiant užtikrinti visuotinį taikymą ir įsigaliojimą:

                  —

                  internetinės šviečiamosios medžiagos ir priemonių kūrimas;

                  —

                  mokymas, moksliniai ir diplomatiniai seminarai ir konferencijos;

                  —

                  dalyvavimas svarbiuose renginiuose ginklų neplatinimo ir nusiginklavimo klausimais.

            Veikla siekiant stiprinti ir išlaikyti paramą CTBT tikrinimo sistemai:

                  —

                  programinės įrangos ir infrastruktūros kūrimas;

                  —

                  seminarai techniniais klausimais;

                  —

                  sisteminis mokymas išplėstinio NDC paketo (eNIAB) programinės įrangos srityje;

                  —

                  parama TSS duomenų apdorojimo integravimui į nacionalinius ir regioninius seisminius tinklus;

                  —

                  taisomosios techninės pagalbos teikimas, susijęs su pajėgumų stiprinimo sistemų įranga ir jos technine priežiūra arba keitimu.

            Rezultatai
      Didesni CTBT ir jos tikrinimo sistemos pajėgumai ir informuotumas apie jas ir didesni tikrinimo sistemos operaciniai pajėgumai. Valstybės, kurios turi pasirašyti ir (arba) ratifikuoti CTBT, įskaitant CTBT 2 priede išvardytas valstybes, sužinos apie CTBT ir tikrinimo sistemos teikiamą naudą.


28.2.2018

               LT

               Europos Sąjungos oficialusis leidinys

               C 76/128

         P8_TA(2016)0231
   Prašymas atšaukti Gianlucos Buonanno (Gianluca Buonanno) imunitetą
   2016 m. gegužės 26 d. Europos Parlamento sprendimas dėl prašymo atšaukti Gianlucos Buonanno (Gianluca Buonanno) imunitetą (2016/2003(IMM))
   (2018/C 076/19)

      Europos Parlamentas,

               —

               atsižvelgdamas į 2015 m. lapkričio 20 d. Verčelio teismo (it. Tribunale ordinario di Vercelli) prokuroro pavaduotojo atsiųstą prašymą suteikti leidimą kreiptis į telefoninio ryšio paslaugų bendroves dėl Gianlucos Buonanno naudojamo telefono numerio pokalbių išklotinių, kuris paskelbtas per 2015 m. gruodžio 14 d. plenarinį posėdį, dėl baudžiamojo proceso, kuris pradėtas Gianlucos Buonanno vardu Verčelio teisme, dėl grasinimų telefonu, kuriuos, jo teigimu, jis gavęs iš anonimo savo mobiliuoju telefonu 2015 m. balandžio 14 d. (Nr. 2890/15 R.G.N.R. mod. 44),

               —

               išklausęs Gianlucos Buonanno paaiškinimų, kaip nurodyta Darbo tvarkos taisyklių 9 straipsnio 5 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 9 straipsnį bei 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

               —

               atsižvelgdamas į Italijos Respublikos Konstitucijos 68 straipsnį,

               —

               atsižvelgdamas į 2003 m. birželio 20 d. Įstatymo Nr. 140, kuriuo išdėstomos nuostatos dėl Konstitucijos 68 straipsnio įsigaliojimo ir dėl baudžiamojo proceso aukštas valstybines pareigas einančių asmenų atžvilgiu, 4 straipsnį (2),

               —

               atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,

               —

               atsižvelgdamas į Teisės reikalų komiteto pranešimą (A8-0180/2016),

               A.

               kadangi Verčelio teismo prokuroro pavaduotojas atsiuntė prašymą suteikti leidimą kreiptis į telefoninio ryšio paslaugų bendroves, kad jos pateiktų duomenis, susijusius su Europos Parlamento nario Gianlucos Buonanno, išrinkto Italijoje, naudojamo telefono numerio pokalbiais, dėl baudžiamojo proceso, kuris pradėtas šio nario vardu Verčelio teisme, dėl grasinimų telefonu, kuriuos, jo teigimu, jis gavęs iš anonimo savo mobiliuoju telefonu 2015 m. balandžio 14 d.;

               B.

               kadangi Protokolo Nr. 7 dėl Europos Sąjungos privilegijų ir imunitetų 9 straipsnyje nustatyta, kad Europos Parlamento nariai savo valstybės narės teritorijoje turi naudotis imunitetais, kurie suteikiami tos valstybės narės parlamento nariams;

               C.

               kadangi Italijos Respublikos Konstitucijos 68 straipsnyje nustatyta, kad „be Parlamento rūmų, kuriems priklauso, leidimo nei vienas Parlamento narys negali būti apieškomas, negali būti atliekama krata jo namuose, draudžiama jį sulaikyti bei kitaip suvaržyti asmeninę laisvę ar laikyti nelaisvėje, išskyrus atvejus, kai yra vykdomas neatšaukiamas nuosprendis arba jei Parlamento narys yra užkluptas vykdantis nusikaltimą, už kurį yra numatomas privalomasis sulaikymas. Toks leidimas reikalingas ir kai yra bet kokia forma slaptai pasiklausoma Parlamento narių pokalbių ar bendravimo, taip pat kai yra konfiskuojama korespondencija“;

               D.

               kadangi 2003 m. birželio 20 d. Įstatymo Nr. 140, kuriuo išdėstomos nuostatos dėl Konstitucijos 68 straipsnio įsigaliojimo ir baudžiamojo proceso aukštas valstybines pareigas einančių asmenų atžvilgiu, 4 straipsnyje be kita ko nustatoma, kad prireikus gauti duomenis, susijusius su parlamento nario telefono pokalbiais, kompetentinga institucija turėtų paprašyti leidimo parlamento rūmų, kurio narys yra tas asmuo;

               E.

               kadangi prašymas atšaukti Gianlucos Buonanno imunitetą susijęs su tyrimo institucijos galimybe susipažinti su nario tos dienos, kurią jis teigia gavęs grasinančių skambučių, mobilaus telefono pokalbių išklotine;

               F.

               kadangi savo prašyme atšaukti imunitetą Verčelio teismo prokuroro pavaduotojas pripažįsta, kad nėra aišku, ar ši parlamentinė privilegija taip pat taikoma tais atvejais, kai parlamento narys yra numanoma nusikaltimo auka; kadangi jis daro išvadą, kad, nepaisant to, geriausias nacionalinės teisės aktų aiškinimas yra tas, kad ši privilegija turėtų būti taikoma parlamento nariams nepaisant jų procedūrinės padėties; kadangi jis, vis dėlto, nepateikė jokios nacionalinės teismo praktikos, kad paremtų šią savo išvadą;

               G.

               kadangi Europos Parlamentui nepriklauso aiškinti nacionalinių taisyklių dėl parlamento narių privilegijų ir imunitetų; kadangi vis dėlto reikėtų priminti, kad Protokolo Nr. 7 dėl Europos Sąjungos privilegijų ir imunitetų 7 straipsnio pirminis tikslas – užtikrinti Parlamento narių nepriklausomumą neleidžiant, kad Parlamento sesijų metu jiems būtų daromas spaudimas, grasinant areštu ar patraukimu atsakomybėn; kadangi šiuo atveju neginčytinai aišku, kad minėtam nariui nebuvo daromas spaudimas, nes procesas susijęs su įtariamais grasinimais, apie kuriuos pranešė pats narys kaip telefonu gautų grasinimų auka;

               H.

               kadangi, atsižvelgiant į tai, kas išdėstyta pirmiau, Verčelio teismo prokuroro pavaduotojui nebuvo būtina prašyti Europos Parlamento leidimo gauti duomenis, susijusius su Gianlucos Buonanno 2015 m. balandžio 14 d. telefoniniais pokalbiais;

               I.

               kadangi, nepaisant to, kas išdėstyta pirmiau, siekiant teisinio tikrumo reikėtų ad cautelam patenkinti Verčelio teismo prokuroro pavaduotojo prašymą;

               1.

               nusprendžia atšaukti Gianluca Buonanno imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą Verčelio teismo prokuroro pavaduotojui ir Gianlucai Buonanno.

      (1)  1964 m. gegužės 12 d. Teisingumo Teismo sprendimas Wagner / Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot / Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23.

      (2)  2003 m. birželio 20 d. Įstatymas Nr. 140, nuostatos dėl Konstitucijos 68 straipsnio įsigaliojimo ir dėl baudžiamojo proceso aukštas valstybines pareigas einančių asmenų atžvilgiu (Oficialusis leidinys Nr. 142, 2003 m. birželio 21 d.).